In Ineno Kwo Pire Tekki Kit ma Lubanga Neno Kwede? (Tic pa Lukwena 15:20) | Mar pa Lubanga\n1, 2. Mic mene ma oa ki bot Lubanga ma pire tek i kare-ni, dok pingo?\nWONWA me polo omiyowa mic mo ma pire tek adada—mic me kwo macalo dano ma gitye ki ryeko kacel ki kero me nyuto kite mapat pat. (Acakki 1:27) Pi bedo ki mic meno ma pire tek-ki, waromo niang kit ma cik me Baibul konyowa kwede. Ka ce walubugi, ci waromo dongo wabedo jo mutegi i yo me cwiny, jo ma gimaro Jehovah dok ma ‘gupwonnye me poko gin maber ki marac.’—Jo Ibru 5:14.\n2 Kero me niang cik me Baibul mitte tutwal i kare-ni, pien lobo-ni tye mapat adada ma kadi cik obed pol ningo pe twero gwaro jami ducu ma bino i kwo. Lok kom ot yat tye macalo labolle, tutwalle i lok madok i kom remo ki yo ma kwako tic kwede. Man obedo lok ma pire tek bot jo ducu ma gimito winyo Jehovah. Ento, ka waniang cik ma pigi tego me Baibul, ci wabimoko tam me ryeko ma weko cwinywa pe pidowa dok weko wabedo i mar pa Lubanga. (Carolok 2:6-11) Nen kong cikke mogo.\nKWO KI DOK REMO GUBEDO JAMI MALENG\n3, 4. Kinyuto kit ma remo pire tek kwede awene, dok man jenge i kom cik mene?\n3 Jehovah onyutu tyen mukwongo wat ma tye i kin remo ki kwo, ki kit ma gileng kwede inge Kain neko omine Abel. Lubanga owaco bot Kain ni, “Nen, remo pa omeru tye ka koko i nyima, winnye a ki i ngom.” (Acakki 4:10) I wang Jehovah, remo pa Abel onongo cung pi kwone ma kikwanyo woko i yo malit. Man oweko kiromo wacone ni remo pa Abel okok bot Lubanga wek kicul kworre.—Jo Ibru 12:24.\n4 I nge Pii Aluka i kare pa Nua, Lubanga oye ni dano ocam ringo lee ento pe remo. Lubanga owacci: “Pe wubicamo ringo kacel ki kwone, ma en aye remone. Atikane abipido pi remo kwowu.” (Acakki 9:4, 5) Cik man gudo kom likwayo pa Nua ducu nio wa i kare-ni. Man moko lok ma Lubanga owaco bot Kain con ni remo aye cung pi kwo pa ginaketa ducu. Cik man nyutu ni Jehovah ma obedo Wang It me kwo-ni, bingolo kop i kom jo ducu ma pe giworo kwo ki remo.—Jabuli 36:9.\n5, 6. I yo ango ma Cik pa Moses nyutu ni remo obedo gin maleng dok pire tek? (Nen bene bok ma tye i pot karatac 78.)\n5 Lok ada aryo ma pigi tego magi okati i Cik pa Moses. Buk pa Lulevi 17:10, 11 kwanne ni: ‘Ka dano mo ocamo remo, abiketo wanga i kom dano meno ma ocamo remo-ni, dok abimiyo wange rwenyo woko ki i kin lutugi. Pien kwo pa ringo tye i remo; an dong atyeko miyone botwu i wi keno tyer pi kwanyo balwu, pien remo aye gin ma kwanyo bal, pi kwo ma tye iye-ni.’ *—Nen bok ma wiye tye ni “ Teko pa Remo me Kwanyo Bal,” i pot karatac 76.\nTEKO PA REMO ME KWANYO BAL\nI Lok pa Lubanga, remo kitero marom aroma ki kwo. Pi meno, me ka ngole to pien ni oturo cik pa Jehovah, labalo ma ongut i lobo Icrael i kare ca onongo romo tyero lee i wi keno tyer pa Lubanga. (Lulevi 4:27-31) Gityer meno onongo kwanyo balle ento pi kare mo manok keken.\nKit ma kitiyo kwede i Baibul, “kwanyo bal” tere ni “loko” nyo “umo,” calo laum wi jami ma rwatte litap, calo laum wi atabo. Ngene kene kono ni pe tye lee mo ma onongo “umo,” litap nyo kwanyo bal pa dano kwicikwici. Gityer pa lee onongo cimo gityer ma pe ki roc ma onongo bibino i anyim pi kwanyo bal.—Jo Ibru 10:1, 4.\nKwanyo bal meno otimme i kare ma ‘Yecu Kricito omiyo kome macalo gitum kicel keken pi kare ducu.’ (Jo Ibru 10:10) Kwo pa Kricito ma pe ki roc-ci, onongo cung pi ‘remone me wel madwong ma rom ki remo pa latin romo ma bal mo nyo roc mo pe i kome,’ ma orwatte litap ki kwo ma Adam orwenyo-ni. (1 Petero 1:19) Pi meno, ngolo kop atir ocobbe i yo maber dok me mar kun yabo yo me ‘larre me labed naka’ piwa.—Jo Ibru 9:11, 12; Jon 3:16; Niyabo 7:14.\n6 Ka ce remo pa lee ma kineko pe kitiyo kwede i wi keno tyer, ci onongo mitte ni omyero kiony woko i ngom. Dong, nongo tye calo iwacci kwo-nu kityeko dwokone woko bot Rwode. (Nwoyo Cik 12:16; Ejekiel 18:4) Nge ni Luicrael onongo pe giyelle me kwanyo remo ducu labongo kit tonne mo me dong i ringo. Teke lee-nu kingolo dok remone ocwer maber, Laicrael moni onongo romo camone ma cwinye pe pide, pien weko remo lee meno cwer nyutu woro pi ngat ma Omiyo Kwo.\n7. Daudi onyutu woro pi remo nining?\n7 Daudi, ‘laco ma oyomo cwiny Lubanga,’ oniang cik pa Lubanga madok i kom remo. (Tic pa Lukwena 13:22) I nino mo acel ma orwo pii oneke matek, lulwenye adek gucito wa i dye gony pa lumonegi, gutwomo pii ki i wang it mo ki kunu ci gukelo bote. Daudi oneno nining? En openyo ni, “An dok amat remo pa dano ma gudyero komgi-ni?” I neno pa Daudi, pii meno onongo rom ma obedo remo me kwo pa co magi. Kadi bed ni orwo onongo oneke, en ‘otingo oonyo i nyim Jehovah.’—2 Camuel 23:15-17.\n8, 9. Tam pa Lubanga mono olokke i lok kom kwo ki dok remo i kare ma kacokke pa Lukricitayo ocakke? Tit kong.\n8 I nge mwaki ma romo 2,400 ma kimiyo kwede cik ca bot Nua ki dok i nge mwaki ma romo 1,500 ma kimoko kwede Gicikke me Cik, Jehovah oweko lukiko madit pa kacokke pa Lukricitayo me kare macon gucoyo ni: “Cwiny maleng oneno ni ber, kacel ki wan bene, pe waket yec mapek tutwal i komwu makato lok magi ma pigi tego: pe wucam gin ma gityero bot jogi, pe wucam remo ki ringo lee ma gideyo adeya, pe wutim tim me tarwang.”—Tic pa Lukwena 15:28, 29.\n9 Onen ka maleng ni lukiko madit me kare macon ca guniang atir ni remo obedo gin maleng dok ni tic kwede i yo ma pe opore onongo rac rom aroma ki woro cal ki tim me tarwang. Lukricitayo me ada bene i kare-ni giye lok meno. Medo i kom meno, kit ma giketo cik me Baibul i tic-ci, gin giyomo cwiny Jehovah ka gitye ka moko tamgi i lok madok i kom remo.\nTIC PA LUDAKTAR MA KUBBE KI REMO\nAbitito bot daktar tamma madok i kom tic ki jami matino tino ma tye i remo nining?\n10, 11. (a) Lucaden pa Jehovah gineno medo remo arema-ni ki jami madongo ma tye iye nining? (b) I lok mene ma lubbe ki remo ma tam pa Lukricitayo romo pokke iye?\n10 Lucaden pa Jehovah gingeyo ni ‘gwokke ki i kom remo’ tere ni omyero pe kimed remo i komgi ki dok ni omyero pe gimi remogi, ki bene ni omyero pe kigwok remogi ka mo me ameda i komgi i kare mo. Pi woro cik pa Lubanga, gin bene pe giye jami angwen madongo ma tye i remo: red cells, white cells, platelets, ki plasma.\n11 I kare-ni, jami angwen madongo magi kingido igi matino tino ka kitiyo kwedgi i yo mapat pat. Lakricitayo mono romo ye jami matino tino magi ma tye i remo-ni? En mono nenogi calo “remo”? Ngat acel acel myero omok tamme pire kene i lok man. Man bene rom aroma i lok kom yo ma ludaktar gitiyo kwede calo hemodialysis, hemodilution, ki cell salvage ma kwako tic ki remo pa ngat moni i kome kekene, teke pe kong kigwoko ka mo.—Nen Lamed Ngec, pot karatac 215-218.\n12. Omyero wanen dok water jami ma cwinywa aye myero ongol nining?\n12 Lok ma ngat acel acel myero omok iye tamme pire kene mono pire pe tek bot Jehovah? Pe, en tye ki mitti i kom lok ma tye i tamwa ki i cwinywa. (Kwan Carolok 17:3; 24:12.) I nge lega ki kwedo lok i kom lok man kacel ki yo ma ludaktar gitiyo kwede, omyero walub cwinywa ma ngoliwa kop ma lubbe ki Baibul. (Jo Roma 14:2, 22, 23) Tye bene ni, ngatti mo pe myero odiwa me lubo tam ma cwinygi ongoligi, nyo pe omyero wapeny ni, “Ka onongo pekona-ni obed i komi, onongo ibitimo gin ango?” I lok ma kit meno, Lakricitayo acel acel omyero ‘oting yecce.’ *—Jo Galatia 6:5; Jo Roma 14:12; nen bok ma wiye tye ni “ An Mono Aneno Remo ni Obedo Gin Maleng?” i pot karatac 81.\nAN MONO ANENO REMO NI OBEDO GIN MALENG?\nPwony: ‘Wugwokke ki i kom remo.’ —Tic pa Lukwena 15:20.\nAromo tito apokapoka ma tye i kin jami madongo angwen ma tye i remo ki dok jami matitino ma tye i igi nining? *\nPingo omyero amok gira tamma pira kena ka ce abiye jami matitino ma tye i remo nyo yo ma ludaktari tiyo kwede ma lubbe ki tic ki remona nyo pe?—Jo Roma 12:2; Jo Galatia 6:5.\nAbitito ki daktarna tyen lok ma omiyo aye nyo pe aye jami matitino ma tye i remo nining?—Carolok 13:16.\nCIK PA JEHOVAH NYUTO MARRE MACALO WEGO\n13. Cik pa Jehovah nyutu gin ango i kome? Mi labolle.\n13 Cik ma tye i Baibul nyuto ni Jehovah obedo lami cik maryek dok Wego ma lamar ma paro pi ber bedo pa lutinone. (Jabuli 19:7-11) Kadi bed ni cik ma kimiyo me ‘gwokke ki i kom . . . remo-ni’ onongo pe kimiyo calo cik ma mako yot kom, ento gwokowa ki i kom peko mogo ma bino calo adwogi me medo remo. (Tic pa Lukwena 15:20) Ki lok ada, ludaktari mapol gineno yango labongo medo remo calo “yo maber pud dong loyo” me tic i kom lutwo i kare-ni. Ki tung bot Lukricitayo me ada, jami magi moko ryeko ki mar madit pa Jehovah macalo wego.—Kwan Icaya 55:9; Jon 14:21, 23.\n14, 15. (a) Cik ango ma onyutu mar pa Lubanga bot jone? (b) Iromo tic ki cik ma igi lac-ci pi gwokkeni nining?\n14 Cik mapol ma Lubanga omiyo bot jo Icrael onyutu ni en paro pi ber bedogi. Me labolle, en onongo mito ni odi pa Luicrael ma gicweyo ma wigi pete apeta-ni kiket kigeng i twokke pi gengo dano poto wek pe okel awano, kit ma onongo dano ito gibedo malo i wi odi magi pi tiyo ticgi mapol. (Nwoyo Cik 22:8; 1 Camuel 9:25, 26; Nekemia 8:16; Tic pa Lukwena 10:9) Lubanga bene ociko ni twoni dyangi mager myero kigwokgi wek pe guwan dano. (Nia 21:28, 29) Kwero lubo cik magi nyutu atir ni ngat moni pe paro pi ber bedo pa jo mukene dok romo kelo alii me onyo remo.\n15 Iromo keto pwony ma nonge i cik magi i tic nining? Pingo pe kong itam i kom mutokani, kit ma idwoyo kwede, leyi-ni, paconi, gang ticci, ki kodi tuko me mato yamo ma iyero? I lobe mogo, awano ma a ki i kodi jami magi aye tye ka kelo to mapol bot jo matino, pien giketo kwogi ka mading kekengi. Ento, jo matino ma gimito bedo i mar pa Lubanga gitero kwo calo gin ma pire tek dok pe giyenyo yomcwiny ki i jami ma keto kwogi ka mading. Pe gitamo tam mingo mingo ni jo matino pe giwane. Ento, ginongo mit pa kwogi me bulu ki gwokke ki i kom jami ma wanogi.—Latitlok 11:9, 10.\n16. Cik mene me Baibul ma loko i kom onyo ic? (Nen bene ngec ma tye i tere piny.)\n16 Kadiwa kwo pa latin ma tye i ic bene pire tek bot Lubanga. I kare pa jo Icrael macon ca, ka ce ngatti mo owano dako muyac ci dako-ni nyo latinne oto, Lubanga onongo neno dano-nu calo ngat ma laneko, dok myero ocul “kwo ki kwo.” * (Kwan Nia 21:22, 23.) Kong dong itam kit ma Jehovah winyo kwede i neno lwagi lutino mapol ata ma kinekogi ki onyo ic mwaka ki mwaka pi cobo miti pa ngat moni nyo pi tim me tarwang.\n17. Iromo kweyo cwiny ngat mo ma oonyo iye ma peya opwonyo cik pa Lubanga nining?\n17 Ento, dako ma nongo oonyo iye ma peya oniang ngec me ada ma tye i Baibul kono? Lubanga dong pe twero timme kica? Pe tye kumeno! Tye ni, dano ma ongut pi balle romo bedo ki gen ni Jehovah bitimme kica pi remo pa Yecu. (Jabuli 103:8-14; Jo Epeco 1:7) Kricito kikome owaco ni: “An pe abino ka lwongo jo ma kitgi atir, ento lubalo, wek gunguti.”—Luka 5:32.\nGWOKKE KI TAM ME ADAGE!\n18. Baibul nyuto nining gin ma kelo ony pa remo mapol?\n18 Jehovah pe gengowa ki i wano jo mukene keken ento en mito ni wajwa adage woko ki i cwinywa pien en aye kelo onyo remo. Lakwena Jon ocoyo ni: ‘Ngat ma dag omine meno nongo lanek.’ (1 Jon 3:15) Dano ma kit meno nongo pe dag omine keken ento nongo lego ki i cwinye ni kono oto woko kono ber. Adage ma kit meno romo tero dano i kwoto nying marac adada nyo kelo adot goba goba i lok mo madit ma ka onongo obedo lok ada ci kelo ngolo kop pa Lubanga i kom dano meno. (Lulevi 19:16; Nwoyo Cik 19:18-21; Matayo 5:22) Pud dong pire tek ni omyero wati matek me jwayo tam marac mo keken ma tye i cwinywa!—Yakobo 1:14, 15; 4:1-3.\n19. Ngat ma cik me Baibul aye doro neno tyeng calo Jabuli 11:5 ki Jo Pilipi 4:8, 9 nining?\n19 Jo ma gineno ni kwo pire tek kit ma Jehovah neno kwede dok ma gimito bedo i marre bene gigwokke ki i tim gero mo keken. Jabuli 11:5 waco ni: “En dag ngat ma maro timo tim bwami.” Tyeng man pe nyutu kit pa Lubanga keken; ento tye calo cik ma myero odor kwowa. Weko jo ma maro Lubanga gigwokke ki i kom kit galowang mo keken ma dok i kom tim gero. I yo acel-lu, lok ni Jehovah obedo ‘Lubanga won kuc-ci’ miyo luticce gipongo tamgi ki cwinygi ki jami ma mwonya, maleng, ki ma myero apaka, ma kelo mer.—Kwan Jo Pilipi 4:8, 9.\nGWOKKE KI DUL MA GITYE KI ALII ME REMO\n20-22. Ka cungo pa Lukricitayo tye nining i lok me lobo, dok pingo?\n20 I wang Lubanga, lobo pa Catan-ni tye ki alii me remo. Kitiyo ki leyi mager i Ginacoya me cung kaka loc me wibye, ma oneko dano milion mapol ata ma i kine tye iye lutic pa Jehovah. (Daniel 8:3, 4, 20-22; Niyabo 13:1, 2, 7, 8) Lutim biacara kacel ki wegi ngec me cayan guribo cinggi ki luloc magi ma kiporogi ki lee-ni me yubo jami lweny mogo maraco, kun ginongo magoba madongo iye. Adada “lobo ducu tye i te loc pa Larac”!—1 Jon 5:19.\n21 Kit ma lulub kor Yecu pe gubedo “jo me lobo” dok pe gicwako tung ka mo keken i lok me loc lobo kacel ki lweny-nyi, gin pe gitimo gin mo ma kelo alii me remo i wigi nyo macalo alwak. * (Jon 15:19; 17:16) I lubo lanen pa Kricito, gin pe gidwoko tim gero i kom tim gero ka kitye ka unogi. Ento, ginyutu cwiny me mar i kom lumonegi kun gibedo ka lega pigi.—Matayo 5:44; Jo Roma 12:17-21.\n22 Ma dong loyo ducu, Lukricitayo me ada pe giribbe ki “Babilon Madit,” ma obedo dini goba me lobo-ni ma dong alii me remo dit i wiye loyo-ni. Lok pa Lubanga wacci, “Remo pa lutit lok pa Lubanga [lunebi] ki pa jo maleng, remo pa jo ducu ma yam ginekogi i lobo, ginongo tye i Babilon.” Pi meno, kicikowa ni: “Wun jona, wua woko ki bote.”—Niyabo 17:6; 18:2, 4, 24.\n23. A woko ki i Babilon Madit te lokke ngo?\n23 Weko Babilon Madit pe te lokke ni ka dano moni ongolo nyinge ki i te bukgi, ci nongo lok otum. Kwako bene dago tim maraco ma dini goba gicwako—jami calo tim tarwang, rwako wic i lok me wibye, ki yenyo lonyo ki kwok matino. (Kwan Jabuli 97:10; Niyabo 18:7, 9, 11-17) Jami magi ducu pol kare kelo ony pa remo!\n24, 25. Lubanga tiyo ki ngo pi timo kica bot ngat ma oonyo remo ento ongut, dok man kinyutu nining i kare me Baibul?\n24 Ma peya wajolo woro me ada, wan ducu ki acel acel onongo wateno kor yub pa Catan i yo mo olo, ma meno onongo kelo alii me remo mo manok i wiwa. Ento pien waloko yo me kwowa, wadongo niye i ginkok pa Kricito, dok wadyero kwowa bot Lubanga, wanongo kica pa Lubanga ki gwok i yo me cwiny. (Tic pa Lukwena 3:19) Gangi me laro ngat ma oneko dano i kare me Baibul onongo cimo gwok man.—Wel 35:11-15; Nwoyo Cik 21:1-9.\n25 Yub meno onongo tiyo nining? Ka ce cing Laicrael mo ocer oneko lawote, onongo mitte ni en oring i gang me laro lanek dano. Ka lungol kop gungolo lokke, ngat ma cinge ocer-ri myero obed i gang me laro luneko-ni wang ma lalam dog madit oto. Ci dong en bedo agonya me kwo ka mo keken. Man obedo twon lanen me aura me kica pa Lubanga dok ni en tero kwo pa dano calo gin ma pire tek! I kare-ni, gin ma rom ki gangi me laro luneko aye mic pa Lubanga ma jenge i ginkok pa Kricito. Man gwokowa ki i to pi turo cik pa Lubanga i kom kwo ki remo. In tika itero mic meno calo gin ma pire tek? Iromo nyutune ni pire tekki nining? Yo acel aye me lwongo jo mukene me bino i gang me laro lunek me kare-ni, tutwalle kit ma waneno “twon can madit atika” tye ka bino oyotoyot.—Matayo 24:21; 2 Jo Korint 6:1, 2.\nTER KWO CALO GIN MA PIRE TEK KI TITO KWENA ME KER-RI\n26-28. I yo ango ma kwowa me kare-ni rom ki pa lanebi Ejekiel, dok waromo bedo i mar pa Lubanga nining?\n26 Kwo ma jo pa Lubanga tye iye i kare-ni poyo wiwa i kom lanebi Ejekiel, ma Jehovah onongo ocimme me tic macalo lakur-piny i yo me cwiny pi jo Icrael. Lubanga owacce ni “Ibitito botgi lok ducu ma acikogi kwede.” Ka onongo wi Ejekiel owil woko i kom ticce, onongo kono remo pa jo ma kinekogi i kare ma kityeko Jerucalem-mi obedo i wiye. (Ejekiel 33:7-9) Ento Ejekiel obedo lawiny omiyo remo pa jo meno pe obedo i wiye.\n27 I kare-ni, watye ma wakemme ki agikki me lobo man ma tye i te Catan-ni. Pi meno, Lucaden pa Jehovah gineno tito pi “kare me culo kwor” pa Lubanga ma lubbe ki kwena me Ker-ri calo tic mo ma obedo mot madit ma tye i wigi. (Icaya 61:2; Matayo 24:14) In tika inywako i tic man ma pire tek-ki? Lakwena Paulo otero ticce me pwony calo gin ma pire tek. Man oweko en owacci: “Ka kwo pa ngat mo i kinwu orwenyo, aliine pe tye i wiya, pien pe anguny ki ngeya aweko tuco botwu gin ducu ma Lubanga oyubo.” (Tic pa Lukwena 20:26, 27) Man obedo twon lanen maber botwa me aluba!\n28 Ada, wek wabed i mar pa wonwa Jehovah, omyero pe wanen kwo ki remo calo gin ma pire tek kit ma Jehovah neno kwede keken, omyero bene wabed leng i wange kit ma wabineno kwede i dul ma lubo man.\n^ para. 5 Ma lubbe ki lok pa Lubanga ni, “kwo pa ringo tye i remo,” magajin me Scientific American otito ni: “Tye ada ni remo gire kiromo terone ni cung pi kwo: kit cell acel acel me remo mitte pi kwo.”\n^ para. 12 Nen Awake! me Agucito 2006, pot karatac 3-12, ma Lucaden pa Jehovah aye gucoyo.\n^ para. 16 Laco dikconari mo me Baibul owacci tyeng man ma kicoyo i leb Ibru-ni “pe onongo tye ka lok i kom awano ma kiketo i kom min latin keken.” Nge bene ni Baibul pe oloko gin mo i kom dwe pa latin ma pud tye i ic calo tyen lok ma Jehovah tiyo kwede me ngolo kop.\n^ para. 21 Nen Dul me 5, “Kit me Bedo Pat Ki Lobo.”\n^ para. 70 Nen Lamed Ngec, pot karatac 215-216, pi ngec mapol.\nWOR KWO PA LEE\nKadi bed ni Jehovah omiyowa twero me neko lee me acama ki pi nongo ginaruka nyo me gwokowa ki i kom awano, omyero wati ki twero meno i yo mupore dok ki kica. (Acakki 3:21; 9:3) Pe wamito ni wabed calo Nimulodi ma obedo ladwar oken mager ma onongo neko lee pi nongo yomcwiny mere keken. (Acakki 10:9) Ento, omyero walub lanen pa Jehovah ma paro pi lee kadiwa pi winyo ojwiny matino-ni.—Yona 4:11; Matayo 10:29.\nMiti pa Lubanga onyutte i Cik pa Moses. (Nia 23:4, 5, 12; Nwoyo Cik 22:10; 25:4) Ma lubbe ki Cik meno, Carolok 12:10 wacci: “Dano ma kite atir gwoko lee ma tye i pacone maber, ma nongo jo maraco gigerre agera i kom leegi labongo kica mo.” Cokcok-ki jo mager ki ticgi maraco ducu bibedo pe matwal.


Matayo 9 ACO85 - Yecu odonyo i yeya oŋolo nam okato - Bible Search\nYecu ocaŋo dano ma twoyo two akweya kom\n(Marako 2.1-12; Luka 5.17-26)\n1Yecu odonyo i yeya oŋolo nam okato loka tuŋcel, ci obino i lobo tugi kikome. 2Ci gikelo bote dano mo ma twoyo two akweya kom kun obuto i wi kitandane. Ka Yecu oneno niyegi, ci owaco bot latwo ni, “Di cwinyi, latinna, balli doŋ giweko woko.” 3Mumiyo lupwony-cik mogo gucako loko lok kekengi ni, “Dano man tye ka yeto Lubaŋa.” 4Ento Yecu oŋeyo tamgi woko, ci openyogi ni, “Piŋo wutamo tam marac i cwinywu? 5Mene mayot makato, me waco ni, ‘Balli doŋ giweko’, nyo ni, ‘A, iwoti’? 6Ento man me miyo wek wuŋe ni, Wod pa dano tye ki twero i lobo man me weko bal”, ci owaco bot latwo ni, “A, kwany kabutoni idok paco.” 7Ci oa odok paco. 8Ka lwak guneno gin mutimme, lworo omakogi, ci gumiyo deyo bot Lubaŋa, ma omiyo kit twero macalo meno bot dano.\n(Marako 2.13-17; Luka 5.27-32)\n9I kare ma Yecu tye ka kato ki kunnu, ci oneno laco mo ma nyiŋe Matayo obedo ka ma gijogo iye mucoro owacce ni, “Lub kora.” Ci oa malo olubo kore.\n10-I kare ma Yecu obedo i ot i dog cam, lujog-mucoro mapol ki lubalo gubino gubedo kacel ki Yecu ki lupwonnyene. 11Ka Luparicayo guneno man, guwaco bot lupwonnyene ni, “Piŋo lapwonywu camo kacel ki lujogmucoro ki lubalo?” 12I kare ma en owinyo ogamo ni, “Jo ma komgi yot pe gimito daktar, ento kono jo ma komgi lit aye. 13-Wuciti wupwonye tyen lok man ni, ‘Amito kica, pe lee me gitum.’ Pien pe abino ka lwoŋo jo ma kitgi atir, ento lubalo.”\nPeny i kom lok me ri kec\n(Marako 2.18-22; Luka 5.33-39)\n14I kare meno lupwonye pa Jon gubino bot Yecu, gupenye ni, “Piŋo wan kacel ki Luparicayo wari kec, ento lupwonnyeni pe giri kec?” 15Ci Yecu odok iye botgi ni, “Lurem lanyom twero kumo ma noŋo lanyom pud tye kacel kwedgi? Kare bibino ma gibikwanyo lanyom woko ki botgi, ka doŋ gibiri kec i kare meno. 16Pe tye ŋatti mo ma dabo boŋo manyen i kom ginaruka muti. Pien kiraka biyec woko ki i kom ginaruka, ci waŋ boŋo yec medde nen marac. 17Dok bene pe tye ŋatti mo ma piko koŋo vino manyen i kicaa macon; ka opiko, ci koŋo vino biyeco kicaa woko, koŋo vino bio woko ki kicaa bene biballe. Ento koŋo vino manyen myero gipik i kicaa koŋo vino manyen, wek gin aryo ducu gigwokgi maber.”\nNya pa laloc mo ki dako ma ogudo dog boŋo pa Yecu\n(Marako 5.21-43; Luka 8.40-56)\n18I kare ma Yecu tye ka lok botgi, cutcut laloc mo obino odonyo i ot orumo coŋe, i nyime kun wacce ni, “Nyara oto pud kombeddi, ento alegi ibin iket ciŋi i kome, ci bibedo kwo.” 19Yecu oa olubo kore kacel ki lupwonnyene. 20Ci dako mo ma onoŋo yam otwoyo two agobi pi mwaka apar wiye aryo obino ki tuŋ i ŋe Yecu ogudo dog boŋone, 21pien onoŋo otamo ki i cwinye kekene ni, “Ka ce agudo boŋone keken, ci abicaŋ.” 22Yecu olokke, ka onene owacce ni, “Di cwinyi nyara; niyeni ocaŋi.” 23Ka Yecu obino i ot pa laloc, oneno lukut nyamulere, kun lwak tye ka koko, 24ci owacci, “Wua woko; nyakoni pe oto ento onino anina.” Ci gin gunyere anyera. 25Ento i kare ma doŋ oryemo lwak gukato woko, ci en odonyo i ot omako latin nyako-nu ki ciŋe, nyako-nu oa malo. 26Lok meno oywek owinnye oromo lobo meno ducu.\nYecu ocaŋo lutowaŋ aryo\n27I kare ma Yecu doŋ oa ki kunnu omedde ki wotte, ci lutowaŋ aryo gulube, ma gudaŋe matek ni, “Kica omaki i komwa do, Lakwar Daudi.” 28Ka doŋ Yecu odonyo i ot, lutowaŋ aryo magi gubino bote; ci en openyogi ni, “Wuye ni atwero timo man?” Gudokke iye ni, “Itwero, Ladit.” 29Yecu ogudo waŋgi kun wacci, “Myero otimme botwu kit macalo niyewu tye kwede.” 30Cutcut waŋgi otugi yabbe woko. Yecu ocikogi matek twatwal ni, “Wunen ni dano mo pe oŋeyo lok man.” 31Ento gin gucito guketo lok man omiyo nyiŋe oywek oromo i lobo meno ducu.\nDano ma ladogeoto oloko\n(Matayo 12.22-24; Luka 11.14-15)\n32I kare ma gia me cito woko, dano gukelo bote dano mo ma doge oto, ma onoŋo tye ki cen marac. 33Ka doŋ Yecu oryemo cen woko, cutcut ladogeoto-nu ocako lok, mumiyo lwak ma onoŋo gitye kenyo guuro matek, kun giwacci, “Cakke yam con kit gin macalo man peya onoŋo onen i Icrael.” 34-Ento Luparicayo guwacci, “En ryemo cen pi twero pa ladit pa cen.”\nKica omako Yecu i kom lwak\n35-Yecu owoto orumo gaŋi mapatpat ki gaŋi matino ma i caro-gu ducu, kun pwonyo i kacokkegi, dok tito kwede lok me kwena maber me ker pa Lubaŋa ki caŋo kit two ducu kadi wa kit goro ducu. 36-Ka oneno lwak ci kica omake i komgi mada, pien onoŋo gitye ka unogi matek, doŋ gudoko goro, calo romi ma lakwatgi pe. 37-Lacen owaco ki lupwonnyene ni, “Kac dwoŋ, ento lutic nok. 38Pi meno, wuleg Won poto wek ocwal lutic ka kayo kacce.”


Yona ki Rec Madit-ti | Pwony me Baibul pi Lutino\nPWONY ME 54\nJo ma gibedo i boma madit me Aciria ma kilwongo ni Nineve, onongo kitgi raco adada. Jehovah owaco bot lanebine Yona ni ocit i Nineve wek ocikgi ni gulok kitgi woko. Ento Yona oringo woko ka ma tye tung kilong me Nineve. En odonyo i mel ma woto i Tarcic ci gukwang gucito woko.\nI kare ma meli-ni tye i dye nam, yamo ocako kodo magwar ma pii twagge tutwal, ci lukwang mel lworo omakogi matek. Gulego bot lubangegi kun gipenyo ni: ‘Ngo ma tye ka timme?’ I agikkine, Yona owaccigi ni: ‘An aye abalo. Atye ka ngwec woko ki i timo gin ma Jehovah owacca ni atim. Wutinga wubola i nam, ci nam bikwe woko piwu.’ Lukwang mel onongo pe gimito bolo Yona i nam, ento en odiyogi matek ni gubole. I kare ma gubole i nam, twagge pa nam otugi kwe woko cut.\nYona otamo ni ebito woko. I kare ma en tye ka lwiny i te pii, olego bot Jehovah. Ci Jehovah ocwalo rec madit. Rec-ci omwonyo Yona woko, ento pe oneke. Ki i i rec, Yona olego ni: ‘Acikke ni abibedo lawiny boti i kare ducu.’ Jehovah ogwoko Yona maber i i rec pi nino adek ci omiyo rec-ci ongoko Yona woko i wi tera ka ma otwo.\nKit ma Jehovah olaro Yona, onongo dong tyen lokke ni pe mitte ni en ocit i Nineve? Pe. Jehovah dok owaco bot Yona ni ocit i Nineve. Yona dong obedo lawiny. En ocito kunnu ci ociko jo ma kitgi raco magi ni: ‘I nino 40 keken, kibijwero Nineve woko.’ Ka dong gin mo ma Yona pe otamo iye otimme—jo Nineve guwinyo lok ci guloko yogi woko. Kabaka me Nineve owaco bot jone ni: ‘Wukok matek bot Lubanga, dok wungut i kom balwu. Anga ma ngeyo ka Lubanga bitimowa kica.’ I kare ma Jehovah oneno ni jo-ni gungut i kom balgi, en pe ojwero Nineve.\nCwiny Yona owang matek ni Jehovah pe ojwero boma man. Tam kong: Jehovah odiyo cwinye dok onyuto kica bot Yona, ento Yona onongo pe tye atera me nyuto kica bot jo me Nineve. Me ka meno, en oa woko ki i boma man owoto obedo i te tipo pa keno ci okun woko. I kare ma keno-nu oner woko, kiniga omako Yona matek. Pi meno Jehovah owacce ni: ‘In iparo pi keno ma otwi kene-ni makato jo me Nineve. Anyuto botgi kica, dok gubwot.’ Pen lokke tye ningo? Jo me Nineve onongo pigi tek loyo gin ma twi atwiya.\n“[Jehovah] diyo cwinye i komwu, pien en pe mito ni ngat mo orweny woko matwal, ento mito ni jo ducu guo i ningut.”—2 Petero 3:9\nLapeny: Jehovah omiyo Yona pwony ango? Ngo ma waromo pwonyone ki i gin mutimme i kom Yona?\nLworo tika dong omaki i kom tic mo ma Jehovah omini calo Yona? Lok ma kicoyo i kome miniwa pwony ma pire tek i kom diyo cwiny ki kica pa Jehovah.\nYona Onongo Pwonnye me Bedo Lakica\nLok ma kicoyo i kom Yona-ni konyowa nining me ngine kekenwa?\nNywakki Nywakki Jehovah Odiyo Cwinye i kom Yona


Jeremia 1 ACO85 - Man lok pa Jeremia wod pa Ilkia, ma - Bible Search\nIcaya 66 Jeremia 2\nLubaŋa olwoŋo Jeremia, omiye twero me tito lok\n1Man lok pa Jeremia wod pa Ilkia, ma en ŋat acel i kin ajwagi ma yam onoŋo gibedo i Anatot i lobo pa Benjamin. 2-Lok pa Rwot obino bote i mwaka me apar wiye adek me loc pa Yocia wod pa Amon, kabaka me Juda. 3-Lokke obino bene bote i kare me loc pa Yekoyakim wod pa Yocia kabaka me Juda, o kwede wa i agikki mwaka me apar wiye acel me loc pa Jedekia, wod pa Yocia, kabaka me Juda, o wa i kare ma doŋ gitero kwede jo Jerucalem woko i opii i dwe me abic.\n4I kare meno lok pa Rwot obino bota ma wacci,\n5“I kare ma onoŋo peya acweyi i i meni\nonoŋo doŋ aŋeyi,\ndok i kare ma peya ginywali\nonoŋo doŋ atyeko kweri woko ibed leŋ pi ticca,\nayeri me bedo lanebi bot rok ducu,”\n6Ka doŋ agamo lokke kun awaco ni, “Aya, Rwot Lubaŋa! Nen, an pe aŋeyo lok, pien an pud latin mamwa.” 7Ento Rwot odok iye owacca ni,\n“Pe iwacci, ‘An latin mamwa’;\npien ibicito bot jo ducu ma abicwali ni icit botgi,\ndok bene gin ma an abiciki kwede en aye in ibiloko.\n8Pe ibed ki lworo mo i komgi,\npien atye kwedi, abilari, man Rwot ma owaco.”\n9Cutcut Rwot ocwalo ciŋe ogudo doga; ka en Rwot owacca ni,\n“Nen, doŋ atyeko keto lokka i dogi.\n10Nen, doŋ atyeko keti i nino man\nme loyo rok mapol ki ker mapol,\npi putogi ki mukogi wo ko bene,\npi balogi ki turogi woko bene,\nka gerogi odoco ki ka pitogi bene,”\n11Lok pa Rwot dok obino bota ma penya ni, “Jeremia, it ye ka neno aŋo?” Ci agamo ni, “Atye ka neno yat otit.” 12Lacen Rwot owacca ni, “Ineno kara maber, pien atitti ni atye ka neno lokka, amito ni oti ticce ocob kakare.”\n13Lok pa Rwot dok obino bota pi tyen me aryone, ma wacci, “It ye ka neno gin aŋo?” An adok iye awacci, “Anene agulu ma pii tye ka walo ki iye, ma doge olokke okemo yo tuŋ acam.” 14Ci Rwot owaco bata ni, “Gin marac bia ki yo tuŋ acam bino poto i kom jo ducu ma gibedo i lobo man. 15Pien nen, atye ka lwoŋo rok ducu ma gitye i te ker ducu ma yo tuŋ acam, gibibino ci ŋat acel acel bicibo komkerre i dog gaŋ me Jerucalem, ma girumo celle woko litit pi lweny i kome, ki pi lweny i kom gaŋi ducu me Juda, Man Rwot ma owaco. 16Dok abiŋolo koppa i kom jo Juda pi timgi maraco ducu ki pi bwota woko; gubedo ka waŋo odok eceta bot lubaŋa mogo mukene, kun gibedo bene ka woro gin ma gutiyo atiya ki ciŋgi. 17Ento in, di cwinyi matek; a malo, ci itit botgi kit gin ducu ma aciki kwede. Cwinyi pe myero oballe i komgi, wek an bene pe abal cwinyi i nyimgi. 18Doŋ inen, atye ka miyo ibedo macalo gaŋ me cel go go matek, macalo wir nyonyo, ki cel mola, pi gwoki i kom jo me lobo man ducu, pi gwoki ki i kom luker me Juda, rwodine, ajwagine, ki i kom lwak ducu me lobo man. 19Gibilweny i komi, ento pe gibitwero loyi, pien an atye kwedi pi lari.” Man lok pa Rwot kikome.


Matayo 23 ACO85 - Lacen Yecu owaco bot lwak ki bot - Bible Search\nYecu otuco pi can ma bipoto i kom lupwony-cik ki Luparicayo\n(Marako 12.38-40; Luka 11.37-54; 20.45-47)\n1Lacen Yecu owaco bot lwak ki bot lupwonnyene ni, 2“Lupwony-cik ki Luparicayo gibedo i wi kom pa Moses; 3pi meno lok ducu ma gipwonyowu kwede, wuti dok wugwok bene, ento pe wuti gin ma gin tiyo, pien giloko aloka keken pe gitiyo. 4Gitweyo yec mapek ma yeyone tek, ci giketo i wi gwok dano; ento gin kikomgi pe gitwero dirone ki lwet ciŋgi acel. 5-Gitiyo ticgi ducu ni wek dano onengi; pien giyaro pulakiterigi bedo malac, dok bene gimedo dog boŋŋigi bedo maboco adada, 6dok gimaro bedo i kabedo me deyo i karama, ki bedo i kom me dito i kacokke. 7Dok bene gimito ni dano omotgi wa i cuk-gu, gimaro bene ni dano myero gulwoŋgi ni, ‘Lapwony.’ 8Ento wun pe myero gilwoŋwu ni, ‘Lapwony’, pien wutye ki lapwony acel, pi meno wun ducu doŋ wudoko omege. 9Dok bene pe wulwoŋ dano mo ni wonwu i wi lobo, pien Wonwu tye acel, en aye ŋat ma tye i polo. 10Pe bene gilwoŋwu ni lutel, pien wutye ki latelwu acel, ma en aye Kricito ma Lubaŋa oyero. 11-Dano madit ma loyo ki i kinwu aye bibedo laticwu. 12-Pien ŋat ma kette kene ni edit, gibidwoke piny, ento ŋat ma mwolle kene gibimiyo doko dit.\n13“Wubineno can, wun lupwony-cik ki Luparicayo, wun lugoba! Pien wuloro doggola me ker me polo woko bot dano; wun kikomwu pe wudonyo iye, dok bene wugeŋo jo ma mito donyo iye woko. 14Wubineno can wun lupwony-cik ki Luparicayo, wun lugoba! Pien wumayo odi pa mon-to, dok wulego lega maboco me buta keken. Gibiŋolo kop madit makato ducu i wiwu.\n15“Wubineno can, wun lupwony-cik ki Luparicayo, wun lugoba! Pien wuwoto wuloŋo piny ki i dye nam kun wuwoto wa i wi tura-gu wek wulok dano acel owek dinine odwog i mewuni, ento ka doŋ olokke, wumiyo doko latin me Geena ma rom aroma kwedwu tyen aryo.\n16“Wubineno can, wun lutel dano ma waŋwu oto, ma wuwaco ni, ‘Ka ce dano mo kwoŋo kwoŋ ki ot pa Lubaŋa, lok mo bedo pe iye, ento ka ŋat mo okwoŋo kwoŋ ki jabu ma i ot pa Lubaŋa, kwoŋŋe-ni bimake gire.’ 17Wun lutowaŋ ma lumiŋ! Gin mene ma pire dit kato, jabu nyo ot pa Lubaŋa ma omiyo jabu odoko maleŋ? 18Dok wuwaco ni, ‘Ka ce dano mo okwoŋo kwoŋ ki keno tyer, lok mo pe iye, ento ka ce ŋat mo okwoŋo ki mot ma giketo i wi keno tyer, kwoŋŋe-ni bimake woko gire.’ 19Wun lutowaŋ! Gin mene madit makato, mot nyo keno tyer ma miyo mot doko maleŋ? 20Pi meno dano ma kwoŋo kwoŋ ki keno tyer, kwoŋo bene ki jami ducu ma tye i wi keno tyer. 21Dano ma kwoŋo ki ot pa Lubaŋa, noŋo okwoŋo ki ot pa Lubaŋa kadi wa ki ŋat ma bedo iye. 22-Dano ma kwoŋo ki polo, noŋo kwoŋo ki komker pa Lubaŋa kadi wa ki ŋat ma bedo i wiye-ni.\n23-“Wubineno can, wun lupwony-cik ki Luparicayo, wun lugoba! Pien wumiyo dul acel me apar me malakwaŋ ki toke ki okwerwu, ento wutenyo lok ma pigi tego me cik woko, gin macalo ŋolo kop atir, timo kica ki bedo jo ma tye ki niye. Magi ducu myero wutim, kun bene pe wuweko mukene ca. 24Onoŋo gitamo ni wun aye myero wubed lutel, ento wun lutowaŋ, pe wuŋeyo gin mo. Wuketo cwinywu i lok ma pe pigi tego, ento wubwoto lok ma pigi tego-gu woko. Meno rom macalo wukwanyo lwaŋo ki i pii amatawu, ento wumwonyo kinaga woko kacel ki pii-nu, pien onoŋo pe wuŋeyo ni tye iye!\n25“Wubineno can, wun lupwony-cik ki Luparicayo, wun lugoba! Pien wulwoko ŋe kikopo ki caani ki woko wek obed leŋ, ento ki igi noŋo gupoŋ ki tim me yako dano ki miti mogo ma pe twero jukke. 26Wun Luparicayo ma lutowaŋ! Mukwoŋo myero koŋ wulwok i kikopo ki i caani obed leŋ, ka wek ŋeye bene obed leŋ.\n27-“Wubineno can, wun Lupwony-cik ki Luparicayo, wun lugoba! Pien wurom ki lyel ma gipuyo ki gin matar, kun ki yo tuŋ woko nen maber, ento igi noŋo opoŋ ki cogo pa jo muto, ki jami ducu ma keni keken. 28Wun bene kit meno, ki woko wunen bot dano ni wun jo ma kitwu atir, ento iwu noŋo opoŋ ki gin maraco keken.\n29“Wubineno can, wun lupwony-cik ki Luparicayo, wun lugoba! Pien wucano got i wi lyel pa lunebi, ka dok wudeyo kom gin ma yam gigero pi po pi jo ma kitgi atir, wuyubo woko onen maber, 30kun wuwacci, ‘Ka nene onoŋo wabedo i kare pa kwarowa, kono onoŋo pe waribbe kwedgi ka neko lunebi.’ 31Wun giwu wutuco kenwu ni wun likwayo pa jo ma yam guneko lunebi-ni. 32Ber, doŋ wucob tic pa kwariwu! 33-Wun twol, litino ororo, wubibwot niŋniŋ ki i ŋolo kop me bolowu i Geena? 34Pi meno abioro botwu lunebi ki luryeko ki lupwony-cik, ma jo mogo i kingi wun wubinekogi ci wugurogi woko i kom yatariya, ki jo mogo wubigoyogi ki del i kacokkewu, kun wuyelo ki gaŋ ki gaŋ; 35-wek remo pa jo ducu ma kitgi atir ma ginekogi i lobo obed i wiwu, cakke ki i kom remo pa Abel ma balle pe-ni nio kwede i kom remo pa Jekaria wod pa Barakia, ma yam wuneko i kin kabedo maleŋ ki keno tyer pa Lubaŋa. 36Ada awaco botwu ni, lok man ducu bipoto i kom jo ma gin yalwak me kare man.\nYecu okumo pi Jerucalem\n37“Jerucalem, Jerucalem, in ma ineko lunebi, ma icelo jo ma gioro boti woko ki got, tyen adi ma nene amito coko litinoni woko macalo min gweno ma coko litinone i te bwome, ento wun pe wuye giwu! 38-Nen, doŋ gitenyo otwu botwu, iye odoŋ nono. 39-Atito botwu ni pe wubinena nio ka wubiwacci, ‘Gipwo ŋat ma bino i nyiŋ Rwot!’ ”


1 Jon 4 ACO85 - Lurema, pe wuye kit cwiny ducu, ento - Bible Search\n7Lurema, myero wamarre kekenwa, pien mar a ki bot Lubaŋa, ŋat ma maro noŋo en latin pa Lubaŋa, dok ŋeyo Lubaŋa. 8Ŋat ma pe ki mar, noŋo en pe ŋeyo Lubaŋa, pien Lubaŋa aye mar. 9Gin ma yam onyuto marre botwa en ene, Lubaŋa ocwalo Wode acel keken i lobo wek omi wabed kwo pire. 10Man en aye mar, pe ni wan wamaro Lubaŋa, ento en aye omarowa, ci ocwalo Wode me bedo gin me kwanyo bal woko ki i komwa. 11Lurema, ka Lubaŋa doŋ omarowa kit man, wan bene myero wamarre kekenwa. 12-Pe tye dano mo ma yam oneno Lubaŋa; ka wamarre kekenwa, ci Lubaŋa bedo i iwa, marre bene bedo muteggi i iwa.


1 Jo Tecalonika 4 ACO85 - Me agikkine utmegiwa, - Bible Search\n1 Jo Tecalonika 3 1 Jo Tecalonika 5\n1 Jo Tecalonika 4\nKwo ma Lubaŋa mito\n1Me agikkine utmegiwa, walegowu kun wabako dogwa botwu i Rwot Yecu ni, wumedde anyim nakanaka me bedo ki kit kwo ma wumako ki botwa, ma yomo cwiny Lubaŋa, ma wutye ka lubone-ni. 2Pien wuŋeyo cik ma yam wamiyo botwu pi Rwot Yecu. 3Gin ma Lubaŋa mito en ene, ni myero wudok jo maleŋ; wuwek tim me kwele obedi. 4Dano acel acel myero oŋe bedo ki dakone kenea i cwiny maleŋ dok me woro. 5Pe wuwek miti me kom obwowu, macalo lurok ma pe ŋeyo Lubaŋa. 6Ŋat mo pe otim bal bot ominne, dok pe obwole i lok man; pien Rwot culo kwor i lok magi ducu macalo wan yam watito botwu kun wacikowu bene matek. 7Lubaŋa pe olwoŋowa ka nyobbe ki bal, ento ka bedo jo maleŋ. 8Kit meno ŋat mukwero cik man, noŋo pe okwero dano, ento noŋo okwero Lubaŋa gire ma omiyowu Cwiny Maleŋ.\n9Lok mudok i kom mar me omego, pe myero gico botwu lok mo iye, pien wun kikomwu yam Lubaŋa doŋ opwonyowu woko ni wumarre kekenwu; 10doŋ ada wun wumaro utmego ducu ma tye i Makedonia. Ento wabako dogwa botwa ni wumedde ka timo kit meno nakanaka, 11dok wuket cwinywu ka bedo mot. Dano acel acel opar pi ticce kun tiyo ki ciŋe kit macalo wacikowu kwede, 12wek jo ma tye woko gupwo kitwu, dok gin mo pe myero orem ki botwu.\nJo muto ki jo makwo i kare me dwogo pa Rwot\n13Utmegiwa, pe wamito wubed ma wukwiya lok i kom jo ma doŋ guto; meno weko wubibedo ki cwercwiny macalo jo mukene ma gipe ki gen. 14Wan waye ni Yecu oto, ci ocer woko. Jo muto ma kun yam giye Yecu bene gitye kit meno; Lubaŋa bikelogi kacel ki Yecu. 15Watito botwu lok pa Rwot ma en owaco, ni, wan jo makwo ma wadoŋ nio wa i nino me dwogo pa Rwot, pe wabitelo nyim jo ma doŋ guto. 16Rwot kikome bilor piny kun a ki i polo ki lwoŋo me twer, ma dwan lamalaika maditte biwinnye, tum pa Lubaŋa bikok. Jo ma yam guto i Kricito aye ma gibikwoŋo cer, 17ka lacen wan jo makwo, ma wadoŋ gibigwarowa kacel kwedgi i pol, wek warwatte ki Rwot i dye yamo; ci doŋ wabibedo kacel ki Rwot nakanaka. Pi meno, wukwe cwinyu kekenwu ki lok magi.\nWuyubbe pi dwogo pa Rwot


Nia 12 ACO85 - Rwot owaco bot Moses Aron ki i lobo - Bible Search\nNia 11 Nia 13\n1-Rwot owaco bot Moses Aron ki i lobo Ejipt ni, 2“Dwe man aye bibedo dwewu mukwo bibedo dwewu mukwoŋo i mwaka. 3Tit bot lwak jo Icrael ducu ni, i k nino dwe apar me dwe man, dano a acel bikwanyo latin romo, mac doggola pa kwarogi tye kwede, la romo acel pi ot acel acel. 4Ka ot mo tidi, ma pe romo tyeko riŋo latin ror ci won ot meno ki ladoggolane ma ode cok kwede gibikwanyo, ma romo wel dano ma gitye kwede. Wubikwanyo latin romo ma oporo kit ma dano acel camo kwede. 5Latin romowu obed ma kome pe ki mwonyo, nyok ma ditte romo mwaka acel ma wukwanyo ki kin romi nyo ki i kin dyegi. 6Wugwok nio wa i nino dwe apar wiye aŋwen me dwe-ni ka lacen, ka lwak jo Icrael ducu gucokke kacel, gibineko romigo otyeno. 7Guter remo manok, gucwiny i kom okar me doggola ryoryo, ki i kom rii wiye malo i dog odi ma gicamo iye-ni. 8Gucam riŋo i dyewor meno, ma gibulo abula; gucam ki mugati ma tobi pe iye, ki pot dek mogo makec. 9Pe wumwod mo manumo, nyo ma gitedo ki pii, ento gibul abula, wiye kacel ki tyene ki jam iye. 10Pe wuwek gin mo odoŋ nio odiko; ka gin mo odoŋ nio odiko, ci wubiwaŋo woko. 11Wubicamo kit man: wubitweyo pyerwu, wuruko war i tyenwu, ki odoo i ciŋwu; wubicamo aruya. En aye Kato (Paska) Rwot. 12Pien abibaro dye lobo Ejipt i dyewor meno, abineko litino kayo ducu ma i lobo Ejipt, pa dano ki pa lee; ci abiŋolo kop i kom lubaŋa ducu pa jo Ejipt; an a Rwot. 13Remo bibedo lanyut mewu, i kom odi ma wutye iye; ka aneno remo, ci abikato lamalo ka wiwu. Pe gemo mo bipoto i komwu ma binekowu, i kare ma abipwodo iye lobo Ejipt.”\n14-“Nino man bibedo nino me poyo pe wiwu ma wubigwoko me bedo nino madit bot Rwot; wubikwero wun ki likwayowu obed cik matwal: 15Wubicamo mugati ma pe girubo rye tobi pi nino abiro; i kom nino mukwoŋo wukwany tobi ki i ot, wuony woko. Ka ŋatti mo bicamo mugati ma tobi tye iye, nia i nino mukwoŋo nio wa i nino me abiro, dano-nu waŋe birwenyo woko ki i kin jo Icrael. 16I kom nino mukwoŋo wubibedo iye ki gurre maleŋ; ki i nino me abirone bene wubibedo iye ki gurre maleŋ; pe gibitiyo tic mo i nino meno ducu; ento gin ma dano ducu camo, meno aye wuyubi. 17Wubikwero nino madito me Mugati ma Tobi Pe Iye, pien i kom nino meno kikome yam akwanyo iye bucawu ki i lobo Ejipt; mumiyo wubikwero nino meno, wun ki likwayowu ducu, obed cik matwal. 18I dwe mukwoŋo, i kom nino dwe apar wiye aŋwen otyeno, wubicamo mugati ma pe girubo iye tobi, nio wa i nino dwe pyeraryo wiye acel otyeno. 19Pe ginoŋ tobi mo i odiwu i kom nino abiro-ni; pien ka ŋatti mo bicamo gin ma girubo iye tobi, dano meno waŋe birwenyo woko ki i kin lwak pa jo Icrael, kadi bed en labedo nyo anywalli me lobo. 20Pe wubicamo gin mo ma girubo iye tobi; ka ma wubibedo iye ducu wubicamo mugati ma tobi pe iye.”\n21Moses olwoŋo ludoŋo pa jo Icrael ducu, owaco botgi ni, “Wuyer litino romi muporo doggolawu, ci wunek latin romo me Kato (Paska). 22Wukwany dog anyero, wulut i remo ma tye i becen, wucwiny i kom rii doggola ki i kom okar me doggola ryoryo, kun wuluto i remo ma tye i becen-ni; dok ŋatti mo i kinwu pe okat woko ki i doggola ode nio wa odiko, 23-pien Rwot bikato cito ka neko jo Ejipt. Ka en bineno remo i kom rii doggola, ki i kom okar me doggola, ci Rwot bikato donyo i odiwu ka nekowu. 24Wugwok lok man obed cik piwu ki pi likwayowu matwal. 25Ka wubio i lobo ma Rwot bimiyowu, macalo yam ociko, ci wubilubo kit tic man. 26Ka litinowu gibipenyowu ni, ‘Kit tic man te lokke aŋo?’ 27ci wubiwacogi ni, ‘Man gitum me Kato (Paska) pa Rwot, pien yam okato lamalo i wi odi pa jo Icrael i Ejipt, i kare ma oneko jo Ejipt, ci obwoto odiwa.’ ” Ci dano gukulo wigi piny, guworo Lubaŋa.\n28Jo Icrael gucito gutimo kit meno; macalo Rwot ociko Moses ki Aron, gutimo kit meno.\nGemo me agikki: To pa litino kayo\n29-I cwiny dyewor, Rwot oneko litino kayo ducu ma i lobo Ejipt: okwoŋo ki i kom latin kayo pa Parao ma yam obedo i komkerre, oo kwede wa i kom latin kayo pa ŋat ma giyako ma tye i ot kol, ki litino kayo pa lim makwo ducu. 30Parao oa malo i dyewor, en ki luticce ducu ki jo Ejipt ducu; koko obedo malik mada i Ejipt, pien pe odoŋ ot mo ma dano pe oto iye. 31Parao olwoŋo Moses ki Aron ki i dyewor, ci owaco ni “Wua, wucit woko ki i kin lwakka, wun kacel ki jo Icrael ducu; wuciti, wuti bot Rwot, kit macalo wuwaco-ni. 32Wucit ki romiwu ki dyaŋiwu kit macalo wuwaco-ni, wucit giwu; wulamma gum bene!”\n33Jo Ejipt gubedo ka ruyo dano pi cwalogi woko ki i lobo pi oyotoyot; gubedo ka lok ni, “Wato doŋ, watum woko ducu.” 34Kit meno omiyo dano gutiŋo moko ma peya girubo iye tobi, gutweyo otako lanywaŋŋe ki boŋo umgi, gutiŋo kwede i wi gwokgi. 35-Jo Icrael gutiyo kit macalo nene Moses ocikogi, gubedo ka lego atego ryal ki atego jabu, ki boŋo, ki bot jo Ejipt. 36Rwot omiyo gunoŋo gum i nyim jo Ejipt, ci gubedo ka miyogi gin ma gulego. Guyako jo Ejipt kit meno.\nLuicrael gua woko ki i Ejipt\n37Jo Icrael gucako wotgi nia ki i Ramcec nio i Cukot; co ma guwoto ki tyengi guromo alip miya abicel, ma pe iye mon ki litino. 38Ki lwak kwa rok murubbe bene gucito kwedgi, ki lwak lim makwo mapol twatwal, romi-gu ki i wi doggola lamalo, pe biye lanek dyaŋi-gu. 39Ci gutedo capat ki moko ma gunyobo i otako laboŋo tobi ma gutero i kare ma gua ki i Ejipt, pien onoŋo pe girubo iye tobi; pien gibedo ka cwalogi wo ko ki tek nia ki i Ejipt, kun pe doŋ gitwero dikke, pe bene guyubo peke megi.\n40-Kare ma jo Icrael gubedo kwede i Ejipt oromo mwaka miya aŋwen ki pyeradek. 41I agikki me mwaka miya aŋwen ki pyeradekke, i kom nino meno kikome, en aye mony ducu pa Rwot omol iye oa woko ki i lobo Ejipt. 42En aye obedo dyewor ma Rwot okuro iye kare me kwanyogi woko ki i lobo Ejipt, dyewor meno en aye dyewor ma jo Icrael, gin ki likwayogi ducu, gikuro iye Rwot.\nCik mukene ma mako Kato (Paska)\n43Ci Rwot owaco bot Moses ki Aron ni, “Man aye cik ma maka Kato (Paska): pe Larok mo bicamo; 44ento opii ducu ma yam giwilo ki lim bicamo ka onoŋo doŋ gityeko lirogi. 45Labedo mo nyo lapakaca mo pe bicamo. 46-Wubicamo ki i ot acel; pe wubikato ki riŋo mo woko nia ki i ot, cogone bene pe gibituro iye. 47Lwak jo Icrael ducu gibikwero nino man. 48Ka larok mo bedo i kinwu ce mito kwero Kato (Paska) bot Rwot, wek koŋ gilir kom co ducu ma tye bote, ka doŋ onyik cok ka lubo kite; en doŋ bedo macalo anywalli me lobo. Ento dano ma pe giliro pe camo. 49Cik bibedo acel pi anywalli ki pi lurok ma bedo i kinwu.”\n50Ci jo Icrael ducu gutimo kit meno; macalo yam Rwot ociko Moses ki Aron, gutimo kit meno. 51I kom nino meno kikome aye yam Rwot okwanyo iye mony pa jo Icrael woko ki lobo Ejipt ki bucagi.


1 Luker 20 ACO85 - Ben-adad ma kabaka pa jo Ciria ocoko - Bible Search\n1 Luker 19 1 Luker 21\n1 Luker 20\nAkab oloyo jo Ciria\n1Ben-adad ma kabaka pa jo Ciria ocoko monnye ducu, ogu rogi kacel, kun luker pyeradek wiye aryo bene gitye kwede, ki lwak aguragura ki gadigadi lweny-gu, Otero monynye orumo Camaria woko ocako I weny i kome. 2Ocwalo lukwena i gaŋ bot Akab kabaka me Icrael ka wacce ni, “Ben-adad owaco kumanni, 3‘Ryalli ki jabuni ducu mera; ki monni ma gibeco-ni ki litinoni bene ducu mera.’ ” 4Kabaka me Icrael ogamo ni “Ai kabaka, in i rwoda, an a danoni, kacel ki jami ma atye kwedgi ducu.” 5Lukwena dok gudok kunnu tyen me aryone, guwacci, “Ben-adad owaco kuman ni, ‘Yam acwalo lok kun awacci imiya ryal ki jabuni, ki monni ki litinoni. 6Doŋ di ki i kin cawa man abicwalo luticca boti, gibiyenyo i odi ki i odi pa luticci, ci gibimako gin ducu ma yomo cwinygi, giyako, gitero woko.’ ”\n7Kabaka me Icrael olwoŋo ludoŋo me lobone ducu, owaco botgi ni, “Koŋ wunen kit ma dano man tye ka yenyo kwede kolo. Ocwalo lok bota ni amiye monna ki litinona, ki ryal ki jabu-gu, ci peya akwerre lok mo.” 8Ludoŋo ducu ki lwak ducu gugamo ni, “Pe itam kom lokke-nu, pe iye bene.” 9Mumiyo kabaka owaco bot lukwena pa Ben-adad ni, “Wun wuwac bot rwoda kabaka ni, ‘Gin ma ikwoŋo mitone ki bota abimiyone ducu, ento man aye pe atwero ye.’” Lukwena gudok ka tero lokke. 10Ben-adad ocwalo lok owaco bote ni, “Abiloko Camaria doko apwa, ento apwane pe biromo lwak dano ma abibino kwede, wek ŋat acel acel ojob poŋ ciŋe, Ka pe kumeno, lubaŋawa myero guket can i koma kit meno ki makato bene.” 11Kabaka me Icrael ogamo ni, “Dano ma pud tye ka tweyo jami lweny i pyere peya wakke ma rom ki dano ma doŋ obelunyo jamine woko.” 12Ben-adad owinyo lok man kun tye ka mato konone ki luker ma gitye ka gony i bolo. Owaco bot lwakke ni, “Doŋ wucak ryeyo ki tyeŋ i kabedowu,” ci guryeyo ki tyeŋ i kabedogi pi lweny i kom gaŋ Camaria.\n13Lanebi mo obino cok bot Akab kabaka me Icrael ci owaco bote ni, “Rwot owaco kuman ni, Ityeko neno lwak man madwoŋ? Tin abimiyogi i ciŋi, miyo ibiŋeyo atir ni an a Rwot.” 14Akab ogamo ni. “En bitiyo ki jo mene?” Ogamo ni, “Rwot owaco kuman ni, en bitiyo ki awobe ma gikonyo tulo dul lobo acel acel.” Akab dok omedde ki peny ni, “Aŋa ma bicako lweny?” Lanebi ogamo ni, “In.” 15Akab olwoŋo awobe ma gikonyo lulo dul lobo mapatpat; onoŋo giromo miya aryo ki pyeradek wiye aryo. Ka dok oryeyo jo Icrael ducu i ŋegi, ma giromo dano alip abiro.\n16Lwak gumol gukato woko ki i dyeceŋ, kun Ben-adad tye mere ka mato koŋo ma omer ki kono i bolo bedone, en kacel ki luker pyeradek wiye aryo-nu ma gucokke ka konye-ni. 17Lukony pa ludito ma giloyo dullobo ducu gin aye gukwoŋo kato woko. Ben-adad ocwalo lurot-piny ci gudwoko lok ni, “Lwak dano gitye ka mol gikato woko ki i Camaria.” 18Kabaka ogamo ni, “Ka ce gubino pi yubo lok me kuc, wumakgi amaka makwo; kadi bed gubino ka lweny bene wumakgi makwo.”\n19Lukony pa ludito ma giloyo dul lobo gumol woko ducu ki i gaŋ, ci lwak mony gulubo korgi. 20Dano acel acel oneko dano mukemo nyime. Jo Ciria gucako riŋo woko, kun jo Icrael giryemo korgi; ento Ben-adad kabaka me Ciria obwot, pien oriŋo woko ki aguragura kacel ki wegi aguragura mogo. 21Ci kabaka me Icrael okato woko, omako lwak aguragura ki gadigadi lweny mapol, kun neko jo Ciria ki nek madit twatwal.\n22Lanebi dok obino bot kabaka me Icrael ci owaco bote ni, “Ber imed monnyi obed matek, kun itamo maber pi gin ma myero itim, pien jo Ciria dok gibidwogo i dog oro ka cako lweny i komi.”\nJo Ciria gudwogo ka lweny ki jo Icrael\n23Lutic pa kabaka me Ciria guwaco bote ni, “Jo man lubaŋagi lubaŋa me wi godi, omiyo gin yam tek, guloyowa; ento wek dok walweny kwedgi ki i dye bar, ci wan aye wabibedo tekmakatogi. 24Wamiyiryeko kit man: Kwany luker ducu woko ki i ka ticgi, wek iket ludito ma loyo mony ma kakagi. 25Dok iywa mony mukene ma rom ki mony ma doŋ gityekogi woke-ni, Cok aguragura ki gadigadi lweny ma welgi rom ki gin macon ca, ci wek walweny ki jo Icrael i dye bar, ci wabibedo matek makatogi.” En owinyo doggi, otiyo kit ma guwaconi.\n26Ben-adad ocoko mony pa jo Ciria i dog oro, ci gutiro i Apek pi lweny ki jo Icrael. 27Jo Icrael bene guryeyo monygi, ci gutiŋo mony i kom jo Ciria, ma guyubbe ki camgi bene. Jo Icrael guyubo gonygi i nyim lumerokgi macalo lwak dyegi manok ma gipokogi i dul aryo keken, ento jo Ciria gupoŋo lobo woko. 28Dano pa Lubaŋa dok obino cok ci owaco bot kabaka me Icrael ni, “Rwot owaco kuman ni, Pien jo Ciria gubedo ka waco ni, ‘Rwot en Iubana me godi, pe lubaŋa me nota-gu,’ en aye lok mumiyo abimiyo monygi madit-ti i ciŋi, ci ibiŋeyo atir ni an aye a Rwot.” 29Mony aryo ducu gugony gukemme ki mony pa lumerokgi pi nino abiro kulu, ci lweny ocakke i nino me abirone. Jo Icrael guneko askari pa jo Ciria ma giwoto ki tyengi ma romo alip miya acel kulu i kom nino meno acel-lu. 30Jo mudoŋŋe guriŋo gularo gaŋ Apek, ci cel murumo gaŋ dok opoto i kom jo mapol ma gudoŋŋe ma giromo alip pyeraryo wiye abiro.\nBen-adad bene oriŋo kunnu, odonyo i kicika ma i tyelo ot mo ma i gaŋ kunnu. 31Luticce guwacce ni, “Nen ba, watyeko winyo ni luker ma i ot ker me Icrael gin lukica. Wek koŋ waruk boŋo cola i pyerwa ki tol-gu ma watweyo i wiwa wacit kwede bote en kabaka me Icrael, ci gwok nyo en pe bineki.” 32Gutweyo pyergi ki boŋo cola, ki tol i wigi ducu, gucito kwede bot kabaka me Icrael. Guwaco bote ni, “Laticci Ben-adad owacci, ebako doge boti ber iweke, pe doŋ ineke.” Kabaka ogamo ni, “En pud tye makwo bo? En omera.” 33Onoŋo jo-nu gitye ka yenyo Lanyut mo wek guniaŋ kit ma piny tye kwede. Ka guwinyo nyiŋ man, “omera”, ci gugamo oyotoyot ni, “Iyo, omeru Ben-adad.” En dok owacci, “Wucit wukele.” Ben-adad obino bote, ci kabaka Akab otiŋe i gadigadine.\n34Ben-adad owacce ni, “Gaŋi ma yam wora oyako ki, bot woru abidwokogi ducu i ciŋi: ka dok in bene itwero bedo ki dukani me cato wil i Damaciko kit ma yam wora obedo kwede i Camaria.” Akab ogamo ni, “Abibwoti icito pi lok ma iciko-ni.” Kit meno oketo gicikke kwede, ci obwote ocito.\nLanebi mo ojuko Akab\n35Laco mo ma i kin lwak pa lunebi owaco bot lawote ni, “Amito igoya malit,” kun Rwot aye onoŋo ocike kumeno. Ento lawote okwero goye. 36-Ka dok owacce ni, “In pe iworo lok pa Rwot. Pi meno, nen ba, ka ce ibia ki bota kombeddi, labwor mo bineki woko cut.” Ka dano meno oa woko ki bote, ci labwor orwatte kwede, oneke woko cut. 37Lanebi dok onoŋo dano mukene, owaco bote ni, “Amito igoya malit,” ci laco meno otugi goye cut, ogoye oketo ret i kome bene. 38Lanebi-nu ocito, obedo ka kuro kabaka Akab i ŋet yo, kun oloko kit kome woko pi umo waŋe woko ki kitambara ma otweyo iye. 39Ka kabaka obekato, odaŋŋe bote kun wacci, “An laticci acito i mony, ci adonyo wa i dyere ka ma lweny tye malyet. Ci nen, askari mo odwogo ki dano mo ma okelo bota ci ocika ni, ‘Gwokka dano man. Ka ce iweko orwenyo woko pi tyen lok mo, ci in aye ibito ma kakare, nyo ibiculo ki talanta acel me ryal.’ 40Kit meno, kit ma abedo ka yelle kany ki kuca-ni, ladit, omiyo en ocito gire woko.” Kabaka me Icrael owacce ni, “Gibiŋolo koppi kit meno; in kikomi aye ityeko ŋolone.” 41Dano-nu okwanyo kitambara woko oyotoyot ki i waŋe, ci kabaka otugi ŋeyo cut ni en ŋat acel i kin lunebi. 42Dano-nu owaco bot kabaka ni, “Rwot owaco kuman ni, Pien in ityeko bwoto dano ma onoŋo an aciko ni myero ginek woko, pienno gibineko in ma kakare, gibineko lwakki bene ma ka lwakke.” 43Kabaka me Icrael odok gaŋ, oo i Camaria ki toncwiny ma wane oballe woko.


In Ineno Kwo Pire Tekki Kit ma Lubanga Neno Kwede?\nKWAN I LEB Acholi Afrikaans Aja Alur American Sign Language Amharic Armenian Ateso Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivian Sign Language Boulou Cebuano Changana (Mozambique) Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombian Sign Language Cuban Sign Language Czech Danish Douala Dusun Dutch English (Leb Muno) Ewe Fijian Filipino Sign Language Finnish Fon French French Sign Language Ga Galician German German Sign Language Grik Guarani Gun Haitian Creole Hausa Herero Hiligaynon Hindi Hungarian Iban Iloko Indian Sign Language Indonesian Indonesian Sign Language Irish Isoko Italian Japanese Javanese Jula Kabiye Kabuverdianu Karen (S'gaw) Kazakh Kazakh (Arabic) Kikaonde Kikuyu Kiluba Kinande Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Luvale Malay Malayalam Maltese Mambwe-Lungu Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga Nyaneka Nyungwe Nzema Okpe Oromo Otetela Pangasinan Polish Portuguese Portuguese (Portugal) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spanish Spanish Sign Language Sunda Swahili Swahili (Congo) Swedish Tagalog Tamil Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Valencian Vietnamese Waray-Waray Wayuunaiki Wolaita Yacouba Zambian Sign Language Zande Zimbabwe Sign Language\nDUL ME 7\n“In aye i wang it me kwo ducu.”—JABULI 36:9.\n1, 2. Mic ma pire tek mene ma Jehovah ominiwa?\nJEHOVAH omiyo bot wan ki acel acel mic mo mamwonya adada. Man obedo mic me kwo. (Acakki 1:27) En mito ni wabed ki kwo maber loyo. Pi meno, en ominiwa cik ma igi lac ma konyowa me moko tam maber. Omyero wati ki cik ma igi lac magi me “poko gin maber ki gin marac.” (Jo Ibru 5:14) Ka watimo man, nongo watye ka weko Jehovah pwonyowa me tam i yo matir. Ka wakwo ma lubbe ki cik ma igi lac me Baibul dok waneno kit ma giloko kwede kwowa, ci waniang kit ma pigi tek kwede.\n2 Kwo i cawa mukene doko tek adada. Jami mogo timme ma nongo pe tye cik mo me Baibul ma gudo lokke atir atir. Me labolle, i kine mukene bimitte ni wamok tam madok i kom tic ki remo. Ngo ma bikonyowa me moko tam ma yomo cwiny Jehovah? Baibul tye ki cik ma igi lac ma konyowa me niang kit ma Jehovah neno kwede kwo ki remo. Ka waniang cik ma igi lac magi, ci wabimoko tam me ryeko kun wabedo ma cwinywa pe pidowa. (Carolok 2:6-11) Kombeddi, kong dong wanyamu cik ma igi lac magi.\nLUBANGA NENO KWO KI REMO NINING?\n3, 4. (a) Lubanga onyuto nenone i kom remo nining? (b) Remo cung pi gin ango?\n3 Baibul pwonyowa ni remo obedo gin maleng pien cung pi kwo. Dok kwo pire tek adada bot Jehovah. I nge Kain neko omine Abel, Jehovah owacce ni: “Remo pa omeru tye ka koko i nyima, winnye a ki i ngom.” (Acakki 4:10) Remo pa Abel onongo cung pi kwone; i kare ma Kain oneko Abel, en okwanyo kwone woko.\n4 I nge Pii Aluka me kare pa Nua, Lubanga owaco bot dano ni dong gitwero camo ringo. Ento en omedde ni: “Pe wubicamo ringo kacel ki kwone, ma en aye remone.” (Acakki 9:4) Cik man gudo likwayo pa Nua ducu, kadi wa wan. I wang Jehovah, remo cung pi kwo. Dok omyero wanen remo i yo acel-lu.—Jabuli 36:9.\n5, 6. Cik pa Moses onyuto ni Jehovah neno kwo ki remo nining?\n5 I cik ma Jehovah omiyo bot Moses, En owacci: “Ka dano mo . . . ocamo remo mo, abiketo wanga i kom dano meno ma ocamo remo-ni, dok abimiyo wange rweny woko ki i kin lutugi. Pien kwo pa ringo tye i remo.”—Lulevi 17:10, 11.\n6 Cik pa Moses owaco ni ka ngati mo oneko lee me acama, en onongo myero oony remone woko piny i ngom. Man onongo nyuto ni kwo pa lee-ni kidwoko cen bot Lacwec, Jehovah. (Nwoyo Cik 12:16; Ejekiel 18:4) Ento, Jehovah pe oketo gingi ni kikwany remo ducu labongo kit tonne mo keken me dong i ringo. Ka teke lee moni remone ocwer maber, ci Laicrael onongo romo camone ma cwinye pe pide. Ka gunyuto woro pi remo pa lee meno, rom ma nongo gunyuto woro i kom Lami kwo, Jehovah. Cik pa Moses bene owaco ni Luicrael omyero gutyer lee pi kwanyo bal.—Nen Lok me Giko Buk Man me 19 ki 20.\n7. Daudi onyuto nining ni eworo remo?\n7 Watwero neno kit ma remo pire tek kwede ki i gin mo ma Daudi otimo i kare ma en onongo tye ka lweny i kom Lupiliciti. Lulweny pa Daudi guneno ni orwo pii tye ka neke adada, pi meno gin gucito i gony pa lumonegi, kun giketo kwogi ka mading wek gikel pii amata bot Daudi. Ento i kare ma gukelo pii bot Daudi, en okwero matone ci “oliyo i nyim [Jehovah].” Daudi owaco ni: “Pe kumeno, ai Rwot, An pe myero atim kit man. An dok amat remo pa dano ma gudyero komgi-ni?” Ki bot Daudi, pii-ni onongo cung pi kwo pa lulwenye. Daudi onongo niang kit ma kwo ki remo pigi tek kwede i wang Lubanga.—2 Camuel 23:15-17.\n8, 9. Lukricitayo i kareni omyero gunen remo nining?\n8 I kare pa Lukricitayo macon-ni, jo pa Lubanga onongo dong pe gityero lee. Ento, onongo pud mitte ni gubed ki neno matir i kom remo. Cik acel pa Moses ma Jehovah onongo pud mito ni Lukricitayo gulubi aye ni ‘pe gucam remo.’ Man onongo pire tek marom aroma ki gwokke ki tim tarwang nyo woro jogi.—Tic pa Lukwena 15:28, 29.\nAtwero tito tam ma amoko i kom jami matino tino ma kingidogi ki i kom jami angwen madongo ma tye i remo nining?\n9 Rom aroma wa i kareni. Macalo Lukricitayo, wangeyo ni Jehovah aye Wang It me kwo dok kwo ducu obedo mege. Wangeyo bene ni remo obedo gin maleng dok cung pi kwo. Pi man, omyero watam i kom cik ma igi lac me Baibul ka watye ka moko tam mo keken madok i kom tic ki remo.\nTIC PA LUDAKTARI MA KUBBE KI REMO\n10, 11. (a) Lucaden pa Jehovah gineno medo remo nyo jami madongo ma tye i remo nining? (b) Ngo ma Lakricitayo acel acel twero moko iye tamme pire kene?\n10 Lucaden pa Jehovah giniang ni cik ma waco ni “pe wucam remo” pe kwako mere gwokke ki camo remo keken ci otum. Te lokke ni omyero pe kimed remo i komwa, pe wami remo me ameda i kom jo mukene, dok pe kigwok remowa me ameda i komwa i kare mo. Wan bene pe waye jami angwen madongo ma tye i remo—red cells, white cells, platelets, ki dong plasma.\n11 I kareni, jami angwen magi kiromo ngidogi matino tino, ci kitiyo kwedgi i yo mapat pat. Lakricitayo acel acel myero omok tamme pire kene ka ce ebitiyo ki jami matino tino magi onyo pe. Ngat acel acel omyero bene omok tamme pire kene ka ce ebiye diro mogo ma Ludaktari gitiyo kwede ma kwako tic ki remo pa ngat moni i kome kekene teke pe kigwoko ka mo. Diro magi kwako hemodialysis, hemodilution, ki cell salvage.—Nen Lok me Giko Buk Man me 21.\n12. (a) Pingo tam ma wamoko ma lubbe ki cwiny ma ngoliwa kop-pi pire tek bot Jehovah? (b) Watwero moko tam me ryeko i kom diro ma ludaktari gitiyo kwede nining?\n12 Jehovah tika tero tam ma wamoko ma lubbe ki cwiny ma ngoliwa kop-pi calo gin ma pire tek? Ee, en tero calo gin ma pire tek. Pingo? Pien ni nyuto gin ma tye i cwinywa, dok Jehovah tye ki miti madit me niang ngo ma tye i tamwa. (Kwan Carolok 21:2; 24:12.) Pi meno, ka watye ka moko tam i kom diro ma ludaktari gitiyo kwede, omyero waleg bot Jehovah wek otirwa, ci wakwed lokke maber. I nge meno, omyero wati ki cwiny ma ngoliwa kop me moko tamwa piwa kenwa. Pe myero wapeny jo mukene ngo ma onongo gibitimone ka ce gitye i pekowa-ni, dok pe myero wawek jo mukene gudiwa me moko tam moni. Lakricitayo acel acel “tye ki yecce ma myero oting.”—Jo Galatia 6:5; Jo Roma 14:12.\nCIK PA JEHOVAH NYUTO MARRE PIWA\n13. Ngo ma wapwonyo i kom cik pa Jehovah madok i kom remo?\n13 Gin mo keken ma Jehovah penyowa me timone tye pi ber bedowa dok nyuto marre piwa. (Jabuli 19:7-11) Ento pe walubo cikke mere keken pien ni konyowa. Wawinyo Jehovah pien wamarre. Marwa pi Jehovah terowa me gwokke ki medo remo i komwa. (Tic pa Lukwena 15:20) Man bene gwoko yot komwa. Pol pa dano gingeyo peko ma twero bino pi medo remo, dok ludaktari mapol bene giye ni yango dano labongo remo tye pi ber bedo pa latwo. Man nyuto atir ka maleng ni Jehovah ryek dok marowa.—Kwan Icaya 55:9; Jon 14:21, 23.\n14, 15. (a) Cik ango ma Jehovah omiyo me gwoko jone? (b) Itwero keto cik ma igi lac magi i tic nining?\n14 Cik pa Lubanga kare ducu tye pi ber bedo pa jone. Jehovah omiyo bot jo Icrael cik me gwokogi ki i kom awano maraco adada. Me labolle, cik acel owaco ni ka kigero ot ma wiye pete apeta, ci omyero kicwe kigeng orum wiye woko wek ngati mo pe opot piny. (Nwoyo Cik 22:8) Cik mukene onongo kwako lee. Ka ngat mo onongo tye ki twon mager, ci tic madit onongo tye i wiye me gwokone maber wek pe ocob nyo onek ngat mo. (Nia 21:28, 29) Ka Laicrael pe olubo cik magi, en onongo tingo alii ka ce ngat mo oto.\n15 Cik magi nyuto ni kwo obedo gin ma pire tek adada bot Jehovah. Ngec man omyero ogudwa nining? Omyero wanyut ni waworo kwo i kit ma wagwoko kwede gangiwa nyo mutokawa, kit ma wangweco kwede ki giwotwa, ki kit ma wayweyo kwede wiwa. Jo mogo, tutwalle jo matino, gitamo ni gin mo marac pe twero timme i komgi. Pi meno, gin giketo kwogi ka mading dok gicayo jami mogo ma twero kelo awano i komgi. Ento meno pe kit ma Jehovah mito ni wabed kwede. En mito ni water kwowa ki pa jo mukene calo gin ma pire tek.—Latitlok 11:9, 10.\n16. Jehovah neno oyo ic nining?\n16 Kwo pa dano weng pire tek bot Jehovah. Kadi wa latin ma peya kinywalo pire tek adada bote. I Cik pa Moses, ka ngat mo cinge ocer ci owano dako ma iye tye, ce dako-ni nyo latinne oto, Jehovah onongo neno ngat meno macalo lanek. Kadi bed cinge ocer acera, ento kwo pa ngat mo orweny. Pi meno, onongo mitte ni kicul kwo ki kwo. (Kwan Nia 21: 22, 23.) Ki bot Lubanga, latin ma pud tye i ic obedo dano makwo. Dong, itamo ni en winyo nining i kom oyo ic? Itamo ni en winyo nining ka neno kioyo ic tyen milion mapol ata mwaka ki mwaka?\n17. Ngo ma twero kweyo cwiny dako ma oyo iye ma peya opwonyo lok i kom Jehovah?\n17 Ento ka dako ooyo iye ma peya oniang kit ma Jehovah neno kwede kono? En twero bedo ki gen ni Jehovah bitimme kica pi ginkok pa Yecu. (Luka 5:32; Jo Epeco 1:7) Dako ma otimo bal man i kare mukato angec pe myero obed ma cwinye pide ka ce en ongut ki cwinye ducu. “[Jehovah] lakica dok maro dano . . . Kit macalo tung wokceng tye bor kwede ki tung potoceng-ngi, en kwanyo balwa woko ducu ki i komwa cwalo ka mabor kit meno.”—Jabuli 103:8-14.\nGWOKKE KI ADAGE\n18. Pingo omyero wati matek me jwayo cwiny me adage woko?\n18 Nyuto woro i kom mic me kwo cakke ki i cwinywa. Kwako kit ma wawinyo kwede i kom jo mukene. Lakwena Jon ocoyo ni “Ngat ma dag ominne meno lanek.” (1 Jon 3:15) Ka pe wamaro ngat moni, ci motmot watwero dongo cwiny me adage i kome. Adage twero tero ngat moni me cayo jo mukene nyo kwoto nyinggi, kun lego ki i cwinye ni kono oto woko kono ber. Jehovah ngeyo kit ma wawinyo kwede i kom jo mukene. (Lulevi 19:16; Nwoyo Cik 19:18-21; Matayo 5:22) Ka ce waniang ni wadag ngat mo, ci omyero wati matek me jwayo cwiny meno woko.—Yakobo 1:14, 15; 4:1-3.\n19. I yo ango mukene ma wanyuto kwede ni watero kwo calo gin ma pire tek?\n19 Tye yo mukene ma watwero nyuto kwede ni watero kwo calo gin ma pire tek. I Jabuli 11:5, wapwonyo ni Jehovah “dag ngat ma maro timo tim bwami.” Galowang ma wayero romo nyutone ni wamaro tim bwami. Konye pe me pongo tamwa ki lok ki cal me tim bwami. Ma ka meno, wamito pongo tamwa ki jami maleng dok me kuc.—Kwan Jo Pilipi 4:8, 9.\nPE IRIBBE KI DUL MOGO MA PE GIWORO KWO\n20-22. (a) Jehovah neno lobo pa Catan-ni nining? (b) Jo pa Lubanga gitwero nyutone nining ni gin ‘pe gubedo jo me lobo’?\n20 Lobo pa Catan-ni pe woro kwo, dok i wang Jehovah lobo-ni tye ki alii me oyo remo. Pi mwaki miya mapol, gamente me loboni guneko dano milion mapol ata, ma i kine tye iye lutic pa Jehovah mapol. I Baibul, luloc nyo gamente magi kiporogi ki lee mager. (Daniel 8:3, 4, 20-22; Niyabo 13:1, 2, 7, 8) I kareni, cato jami lweny obedo biacara madit ma kinongo iye magoba madongo adada. Ki lok ada, “lobo ducu tye i te loc pa Larac.”—1 Jon 5:19.\n21 Ento Lukricitayo me ada ‘pe gubedo jo me lobo.’ Jo pa Jehovah pe gicwako tung ka mo keken ka odok i lok me loc lobo ki lweny. Gin pe gineko nek dok pe gicwako dul mo keken ma neko dano. (Jon 15:19; 17:16) Ka kiuno Lukricitayo, gin pe gidok iye ki gero. Yecu opwonyo ni omyero wamar kadi wa lumonewa.—Matayo 5:44; Jo Roma 12:17-21.\n22 Dul dini bene guneko dano milion mapol ata. Ma lubbe ki Babilon Madit, ma en aye obedo dini goba me wi loboni ducu, Baibul waco ni: “Remo pa lutit lok pa Lubanga ki pa jo maleng, remo pa jo ducu ma yam ginekogi i lobo, ginongo tye i Babilon.” Tika ineno gin mumiyo Jehovah ocikowa ni: “Wun jona, wua woko ki bote”? Jo ma giworo Jehovah pe giribbe ki dini goba.—Niyabo 17:6; 18:2, 4, 24.\n23. Me ‘a woko’ ki i Babilon Madit kwako timo gin ango?\n23 Me ‘a woko’ ki i Babilon Madit kwako nyutone ka maleng ni pe watye i dini goba mo keken. Me labolle, i kine mukene mitte ni wangol nyigwa woko ki i te buk me dini moni. Ento, gin mukene pud mitte. Omyero bene wakwer lajwac jami maraco ma dini goba timo. Dini goba gicwako jami calo tim tarwang, cungo wibye, ki yenyo lonyo ki kwok matino. (Kwan Jo Roma 12:9; Niyabo 18:7, 9, 11-17) Macalo adwogine, dano milion mapol gurwenyo kwogi.\n24, 25. Ngeyo Jehovah twero keliwa kuc ki dok bedo ma cwinywa pe pidowa nining?\n24 Ma peya wangeyo Jehovah, wan ducu ki acel acel olo to wacwako jami maraco ma lobo pa Catan-ni timo. Ento dong waloko kitwa woko. Wajolo ginkok dok wadyero kwowa bot Lubanga. Watye ka nongo “yweyo ma a ki bot [Jehovah].” Watye ki kuc dok cwinywa pe pidowa pien wangeyo ni watye ka yomo cwiny Lubanga.—Tic pa Lukwena 3:19; Icaya 1:18.\n25 Kadi bed ni con wabedo i dul ma pe woro kwo, Jehovah otimiwa kica pi ginkok pa wode. Watye ki pwoc madit atika i kom mic pa Lubanga me kwo. Wanyuto pwocwa ki timo jami ducu ma watwero me konyo jo mukene wek gunge Jehovah, guwek lobo pa Catan-ni, dok gubed ki wat macok ki Lubanga.—2 Jo Korint 6:1, 2.\nTIT PI KER-RI BOT JO MUKENE\n26-28. (a) Tic mene ma pire tek ma Jehovah omiyo bot Ejekiel? (b) Tic ango ma Jehovah ominiwa me atima i kareni?\n26 I lobo Icrael, Jehovah owaco bot lanebi Ejekiel ni ocik dano ni kibijwero Jerucalem woko, ki dok ni opwonygi ngo ma myero gutim wek gubwoti. Ka Ejekiel pe ociko dano, Jehovah onongo bidwoko alii me togi i wiye. (Ejekiel 33:7-9) Ejekiel onyuto ni etero kwo calo gin ma pire tek ki tute ki kerone ducu me tito kwena meno ma pire tek-ki.\n27 Jehovah bene ominiwa tic me ciko dano ni lobo pa Catan-ni kibijwerone woko cokcok-ki. Dok omyero wakonygi me ngeyo Jehovah wek gunong kwo i lobo manyen. (Icaya 61:2; Matayo 24:14) Wamito ni watim jami ducu ma twere me nywako kwena meno ki jo mukene. Wamito ni wawac gin ma Paulo owaco ni: “Ka kwo pa ngat mo i kinwu orwenyo, aliine pe tye i wiya, pien pe anguny adok ki ngeya aweko tuco botwu gin ducu ma Lubanga oyubo.”—Tic pa Lukwena 20:26, 27.\n28 Tye kabedo mukene i kwowa ma mitte ni wabed leng. I dul ma lubo-ni, wabinyamo lok iye.\n1 KWO OBEDO GIN MA PIRE TEK BOT JEHOVAH\n“In aye i wang it me kwo ducu.”—Jabuli 36:9\nPingo omyero water kwo calo mic ma pire tek?\nAcakki 1:27; Jabuli 19:7-11; Carolok 2:6-11\nJehovah ocweyo jami makwo ducu, kadi wa dano. Piwa tek bote, dok en mito ni dano ducu gubed ki yomcwiny i kwogi.\nJo Roma 14:12; Jo Galatia 6:5\nJehovah pe ocweyowa me bedo calo robot. En ominiwa kero me moko tamwa piwa kenwa, kun wanyuto ka ce watero kwo calo gin ma pire tek.\n2 JEHOVAH NENO KWO CALO GIN MALENG\n“Pien kwo pa ringo tye i remo.”—Lulevi 17:11\nJehovah neno remo nining?\nLulevi 17:10; Carolok 13:16; Tic pa Lukwena 15:20; Jo Roma 12:2\nGin mo twero timme ma nongo mitte ni wamok tam ma pire tek ma lubbe ki tic ki remo, nyo ka ce wabitiyo ki jami matino tino ma kikwanyogi ki i kom remo. Jo mukene pe myero gumok tam man piwa. Ma peya gin man otimme, omyero waleg bot Lubanga pi tira dok wakwed lokke matut.\nAcakki 9:4, 5, 9; Nwoyo Cik 12:16; Tic pa Lukwena 15:28, 29\nI Baibul, remo cung pi kwo. Cik pa Lubanga i kom remo peya olokke. Ogak kit meno nicakke i kare pa Nua me o wa i kare ma Lubanga omiyo kwede Cik bot jo Icrael, nio wa i kare pa Lukricitayo.\n3 OMYERO WANEN KWO KIT MA JEHOVAH NENO KWEDE\n“Yona bene tye malo kit meno makato yowu, ki tamma bene tye malo kato tamwu woko.”—Icaya 55:9\nI yo ango ma wanyuto kwede ni watero kwo calo gin ma pire tek?\nNia 21:22, 23\nKwo pa dano weng pire tek bot Jehovah. Oyo ic obedo bal pien ki bot Lubanga, kadi wa latin ma pud tye i ic obedo dano makwo.\nJabuli 103:8-14; Tic pa Lukwena 3:19; Jo Epeco 1:7\nKa dako mo ooyo iye i kare mukato angec ento dong ongut i kom balle, ci Jehovah bitimme kica.\nJabuli 11:5; Latitlok 11:9, 10\nWanyuto ni waworo kwo ka ce wagwokke ki tim gero nyo tuko mogo ma keto kwowa ka mading. Omyero bene wagwok gangiwa ki giwotwa maber.\n4 I WANG JEHOVAH, LOBO PA CATAN-NI TYE KI ALII ME REMO\n“Aneno dako-nu omer woko ki remo pa jo pa Lubanga.”—Niyabo 17:6\nPingo lobo pa Catan tye ki alii me remo?\nNiyabo 18:2, 4, 9, 24\nLok me dini, cungo wibye, ki woro me jami omiyo kineko dano milion mapol.\nMatayo 24:14; Jon 17:16; Tic pa Lukwena 20:26, 27\nLukricitayo pe gicwako tung ka mo keken ka odok i lok me wibye dok pe gicwako dul mo keken ma kubbe ki lweny nyo nek. Wakonyo dano me nongo kwo kun wanywako kwedgi kwena me Ker-ri.\nlvs dul 7 pot 89-103


Icaya 19 ACO85 - Man aye lok ma pire tek ma gitito i - Bible Search\nIcaya 18 Icaya 20\nLok ma gitito i kom Ejipt\n1-Man aye lok ma pire tek ma gitito i kom Ejipt.\nNen, Rwot tye ka wot madwir twatwal i pol,\nkun woto ki bino kwede i Ejipt;\ncal jogi me Ejipt komgi bimyel nyime,\ncwiny jo Ejipt bibedo ka ryaŋŋe aryaŋa.\n2Abitugo jo Ejipt me lweny i kom wadigi kekengi,\ndano acel acel bilwenyo gin ki ominne,\nŋat acel acel bene bilwenyo gin ki lawote,\ngaŋ bilwenyo i kom gaŋ mukene,\nki ker bene bilwenyo i kom ker wadigi.\n3Cwiny jo Ejipt doŋ bibarre woko matwal,\ntamgi ma yam gumoko-gu ducu bituro woko,\ngibicito ka penyo tam ki bot cal jogi apaya kibot lutyet,\nki bot lukor tipo ki ajwagi.\n4Dok abimiyo jo Ejipt\ni ciŋ rwot ma locce gwa atika,\nkabaka mager twatwal aye ma biloyogi.\nMan lok pa Rwot me mony kikome.\n5Pii me kulu Nail bene bidwono woko,\npii ma i cwiny kulu kikome bitwo woko,\n6yo pii ma gikwinyo akwinya bi doko ŋwe,\njaŋ kulu Nail me Ejipt bidoko nok ci two woko bene,\nlagada kacel ki togo ducu ma tye iye gibitop woko.\n7Lobo ma tye i ŋet kulu Nail ducu bital woko doko bar,\ni dog kulu Nail kikome;\nginapita ducu ma gicoyogi i ŋet Nail bitwo woko,\nyamo bitero woko matwal ma pe dok binen.\n8Lumakrec gibikumo dok gibikok,\njo ducu ma yuto rec ki goli i kulu Nail;\njo ducu ma giciko obwogi i dye pii gin ducu cwinygi biballe woko.\n9Jo ma cwero tol tworo ki jo ma cweyo boŋo matar\ncwinygi bia woko i kom ticgi.\n10Jo ma gubedo twoni pa jo madito i lobo, gibininyogi woko,\ndok jo ducu ma camo mucara cwinygi biballe woko.\n11Luloc me Joan gimin mada;\nluryeko ducu ma miyo tam bot Parao,\ngin ducu gimiye tam me miŋo keken.\nItwero waco bot Parao niŋniŋ ni,\n“Kwarowa ducu yam gubedo jo maryek,”\ndok ni, “Kwarowa ducu yam gubedo luker?”\n12Ci doŋ joni maryek-ki gitye kwene?\nKoŋ iwek gutitti lok dok gumi iŋe\ngin ma Rwot me mony oyubbe me timo i kom Ejipt.\n13Rwodi me Joan doŋ gulokke gudoko lumiŋ,\nki me Mempic gibwologi woko;\njo ma gubedo lutel wic i kakagi ducu aye mumiyo jo Ejipt oŋak.\n14Rwot doŋ oketo cwiny me adwala i igi;\nomiyo jo Ejipt doŋ gicatte acata i gin ducu ma gitiyo,\nkit macalo lamero cato kwede i ŋokke.\n15Dano mo pe bidoŋ i Ejipt\ndok pe tye gin mo ma dano mo bitiyo,\nkadi latel wic nyo kadi dano mo ata,\nkadi jaŋ otit nyo lagada.\n16I kare meno jo Ejipt bibedo calo mon, kun komgi myel amyela pi cin Rwot me mony ma en biyeŋo i komgi. 17Lobo Juda bimiyo lworo bot jo Ejipt; jo ducu gibiwinyo nyiŋe gibibedo ki lworo pi lok ma Rwot me mony doŋ otyeko yubo con me timo i komgi.\n18I kare meno gaŋi abic bibedo i lobo Ejipt ma jo ma bedo i igiloko leb jo Kanaan, dok bene ma gikwoŋo kwoŋ i nyiŋ Rwot me mony. Doŋ gaŋ acel ki i kingi gibilwoŋo ni gaŋ me Ceŋ.\n19I kare meno keno tyer pa Rwot bibedo i dye lobo Ejipt, ki got ma gicibo ocuŋ atir pi po pi Rwot bicuŋ i waŋ lobone kikome. 20Got man bibedo macalo lanen ma nyuto ni Rwot me mony tye i Ejipt. Ka ce jo kunnu bikok bot Rwot pi jo ma unogi, en bicwalo botgi ŋat ma bilarogi, ŋat ma bilok kun cuŋ pigi ka dok larogi. 21Rwot binyutte kene bot jo Ejipt. I Kare meno jo Ejipt biŋeyo Rwot, gibiwore kun gityero bote gitum ki gitum awaŋa, dok bene gibikwoŋo kwongi i nyim Rwot ci gibicobo bene gin ma gukwoŋo. 22Rwot bipwodo jo Ejipt kun goyogi dok canogi woko. Gibidwogo cen bot Rwot, ci biwinyo legagi dok bene bicaŋogi.\n23I kare meno yo gudo bia ki i Ejipt cito wa i Aciria. Jo Aciria bicito i Ejipt, jo Ejipt bene bicito i Aciria, doŋ jo Ejipt kacel ki jo Aciria, gin ducu biworo Lubaŋa kacel.\n24I kare meno jo Icrael bibedo me adek me bedo kacel ki jo Ejipt ki jo Aciria, ci gibimiyo lobo ducu gibedo ki gum. 25Rwot me mony bimiyo botgi gum, kunwacci, “Oum obed i komjona jo Ejipt, ki i kom jo Aciria, ma gin aye jo ma an atiyogi ki ciŋa, ki i kom jo Icrael ma gin doŋ gudoko jona kikome.”


Jo Roma 12 ACO85 - Pi meno, utmegina, abako doga botwu - Bible Search\nJo Roma 11 Jo Roma 13\nJo Roma 12\n1Pi meno, utmegina, abako doga botwu pi kica pa Lubaŋa, wumine kenwu macalo gitum makwo ma gityero bot Lubaŋa, gin maleŋ ma yomo cwiny Lubaŋa; ma en aye woro me cwinywu. 2Pe wulub tam me lobo man, ento wuwek Lubaŋa olok tamwu odok nyen, wek omi wuniaŋ i gin ma Lubaŋa mito, gin maber, ma yomo cwinye, ma roc mo pe iye.\n3Pi mot me kica ma gimiyo bota atito botwu ducu ni, dano acel acel myero pe opar pi ditte mukato kare, ento wubed ki par ma tye atir, kun ŋat acel acel lubo kit pok me niye ma Lubaŋa doŋ opimo omiye. 4-Watye ki dul komwa mapol i kom acel, dul kom magi bene pe gitiyo kit tic acel keken; 5kit meno, wan bene kadi bed wapol, wan kom acel i Kricito, ma dano acel acel bedo calo dul kom lawote. 6-Watye ki mot mapatpat ma lubo gum ma Lubaŋa omiyo botwa; myero wati kwedgi. Ka ce gimiyo botwa mot me tito lok pa Lubaŋa, myero watit kit macalo niyewa tye kwede. 7Ka ce omiyowa mot me tic pi dano, myero wati tic botgi. Ŋat ma lapwony myero opwony dano; 8ŋat ma cuko cwiny dano myero ocuk cwinygi; ŋat ma poko jamine, myero opok ki cwinye ducu; ŋat ma latel myero otel dano ki mitkom, ŋat ma konyo lucan, myero okonygi ki yomcwiny.\nCik mogo ma okemo kwo pa dano ma gilubo Kricito\n9Wuwek mar ma wutye kwede obed mar me ada. Wukwer gin marac, wumok matek i kom gin maber. 10Wumarre kekenwu ki cwinywu ducu macalo omego, kun dano acel acel miyo deyo bot lawote. 11Komwu obed mit, laboŋo wackom, wubed lyet wa i cwinywu, kun wutiyo bot Rwot macalo luticce. 12Cwinywu obed yom pi gin ma wugeno; wudi cwinywu i can, kun wumine kenwu i lego Lubaŋa ki cwinywu ducu. 13Wupok jamiwu bot jo pa Lubaŋa ma gitye ki peko; wuket cwinywu bene ka gwoko welo.\n14-Wuleg gum i kom jo ma giunowu; wulam gum botgi, ento pe wucengi acena. 15Wubed ki yomcwiny kacel ki jo ma tye ki yomcwiny, wukok bene kacel ki jo ma kok. 16-Wubed ki niaŋ ma atir i kinwu kekenwu; pe wuwakke, ento wuribbe ki dano ata ducu. Pe wukette kekenwu ni wuryek. 17Pe wucul waŋ gin marac ki gin marac i kom dano mo, ento wutam pi gin ducu ma dano ducu pwoyo ni ber. 18Ka ce twerre ki tuŋ botwu, myero wubed ki kuc ki dano ducu. 19-Luwota ma amaro, pe wucul kwor, ento wuwek kare ki kiniga pa Lubaŋa, pien yam gicoyo ni, “An aye ma abiculo kwor, abiculo waŋe lacen, man Rwot ma owaco.” 20-Yam gicoyo bene ni, “Ka ce kec neko lakworri, miye kwon ocam; dok ka orwo pii neke, miye pii omati; pien ka itimo kumeno, ibibako miri mac i wiye.” 21Pe wuwek gin marac olowu, ento wun aye myero wulo gin marac ki timo gin maber.


Jeremia 14 ACO85 - Rwot owaco bot Jeremia pi two pii ma - Bible Search\nPii otwo woko ki i lobo\n1Rwot owaco bot Jeremia pi two pii ma okemo Juda woko ni,\n2“Juda tye ka kumo\ngaŋine bene tye ka to woko.\nJo Juda ducu gibuto piny ki twon cwercwiny mo ma pe wacce;\nma noŋo jo Jerucalem gitye ka kok matek adada pi kony.\n3Luditogi me awora gicwalo luticgi ka twomo pii;\ngicito i waŋ taŋi me pii, emo pe ginoŋo,\ngidwogo ki gin latwom piigi ma noŋo iye noŋo.\nLewic makogi dok bene alee twodogi woko\nci giumo wigi woko.\n4Pien lobo doŋ oballe woko,\nkit macalo kot doŋ pe obedo ka cwer i lobo-ni,\nlewic omako lupur mada ma noŋo cwinygi cwer ma giumo wigi auma.\n5Kadi bed wa megi til ma tye i tim bene no no gubwoto litinogi ma gunywalo woko\npien lum mo ma myero gucam pe.\n6Kana me tim-gu gicuŋ i wi cere matar atara ligwek,\ngiŋamo doggi malac me yweyo calo too;\nwaŋgi olwal woko pien onoŋo pe tye lum mo ma myero gucam.\n7“Kadi bed ka ce balwa dotowa,\nai Rwot konywa kit macalo yam iciko.\nWabedo ka lokke wabwoti woko tyen mapol;\nwatyeko bene timo bal-gu i komi.\n8In keken aye ŋat ma jo Icrael gigeno,\nin aye ma ilarowa i kare ma noŋo watye i can.\nPiŋo ibedo macalo larok i lobowa,\ndok macalo lawot ma yenyo kabuto?\n9Piŋo ibedo macalo dano ma wiye onyobbe woko ma pe ŋeyo gin ma myero etim,\ncalo ŋat mo ma en oteka ma pe\ntwero laro dano ki i mony?\nEnto adada in Rwot it ye kwedwa,\ndok waŋ bene gilwonowa ki nyiŋi;\npi meno pe ibwotwa woko.”\n10Rwot owaco kuman i komjone ni, “Yam gumaro wot atata kit meno, pe gujuko tyengi ka wot; pi meno omiyo Rwot pe gamogi. Kombeddi doŋ en bipo i kom bal megi ci biketo can i komgi pi balgi.”\n11Rwot owaco bota ni, “Pe myero ilega ni an akony lwak man. 12Kadi bed giri kec, pe abiwinyo koko ma gikok kwede bota pi kony, dok kadi bed gutyer gitum awaŋa ki gityer me moko kwoŋ, pe abigamogi; ento abinekogi atyekogi woko liweŋ ki pala lucwan, ki kec malit mupoto i lobo, wa ki two gemo-gu.”\n13Dok awacci, “Ai Rwot Lubaŋa, nen lunebi onoŋo doŋ gutyeko tito bot lwak man woko ni, ‘Pe gibinekowu ki pala lucwan, dok bene kec mo pe bipoto i lobowu, ento Rwot bimiyo botwu kuc me ada ma bedo nakanaka i kabedo man.’ ” 14Ento Rwot odokka iye owacca ni, “Lunebi gitye ka tito lok goba keken ki nyiŋa; an pe acwalogi, pe acikogi, dok bene pe bene pe aloko kwedgi. Gitye ka tito botwu ginanyuta me goba ki tyeto tyet ma konnye pe, kun gibwolo dano abwola ki tam ma gutamo pigi kengi. 15Pi meno an Rwot awaco kuman lok i kom lunebi ma gitito lok i nyina kadi bed an aye pe acwalogi, ma giwacci, ‘Pala lucwan ki kec madit pe bibino i kom lobo man wacel,’ awaco ni, Lunebi magi gibine-kogi ki pala lucwan kacel ki kec. 16Jo ma gin gubedo ka tito lok botgi bene gibibologi woko i dye yo me Jerucalem, ma noŋo ginekogi ki pala lucwan kacel ki kec; ŋat mo pe ma biyikogi. Man bitimme i komgi ducu, i kom mongi, litino awobegi, ki anyiragi bene, pien abimiyo gineno can pi tim maracogi.\n17“In ibiwaco botgi lok man ni, ‘Wek pig waŋa omol ocit piny I kora lipyaa dyeceŋ ki dyewor benebene; wek pig waŋa pe ojwik woko, pien jona gityeko goyogi woko ki twon bur madit adada, ma giketo ret woko i komgi marac atika. 18Ka ce acito woko i tim,\nnen, anoŋo jo ma ginekogi ki pala lucwan dwoŋ ata!\nDok ka ce adonyo i gaŋ,\naneno lwak dano mapatpat gitye ka two ki two me kec!\nPien lunebi kacel ki ajwagi giwoto kun gitiyo ticgi i lobo,\nkun pe gitye ki ŋec mo.’ ”\nLwak gubako doggi bot Rwot\n19In doŋ mono ikwero Juda woko matwal, Rwot?\nCwinyi bene doŋ ocido woko\ni kom Cion bo?\nPiŋo doŋ ipwodowa kuman ma pe doŋ waromo can?\nWabedo ka yenyo kuc,\nento gin mo maber ma wanoŋo pe;\ni kare ma myero wacaŋ iye wanoŋo gin ma kelo lworo keken.\n20Ai Rwot, waŋ doŋ waŋeyo gin maraco ma wabedo ka timone,\nkadi wa bal pa kwarowa ducu waŋeyo,\npien ada, waŋ wabalo i komi.\n21Pe cwinyi ocid woko i komwa, pi dit me nyiŋi;\ndok bene pe ibal woro me komkerri ma nen me deyo-ni woko.\nPo piwa, pe itur gicikkeni woko kwedwa.\n22Tika tye kit lubaŋa mo i kin lubaŋa me gobagoba me rok ducu ma twero miyo kot cwer?\nNyo polo kono twero miyo kot mo ŋido i lobo?\nPe in aye ma itiyo magi ducu, ai Rwot Lubaŋawa?\nWan ducu wageno in,\npien in aye ma itiyo jami magi ducu.


Lulevi 7 ACO85 - “Man aye cik me gitum me tiŋo alii. En - Bible Search\nLulevi 6 Lulevi 8\n1“Man aye cik me gitum me tiŋo alii. En gin maleŋ makato; 2i kabedo ma gineko iye gitum awaŋa-ni en aye gibineko iye gitum me tino alii, ci gibicoro remone i kom keno tyer rumo kome ducu. 3Gibityero dwolone ducu, moo yibe, dwolo ma oumo jam iye, 4olaŋ aryo ducu ki dwolo ma i komgi ma tye i pyere, ki okene ma tye i kom cwiny ma en bikwanyo woko kacel ki olaŋ aryo. 5Ajwaka biwaŋogi i wi keno tyer obed gin ma giwaŋo ki mac bot Rwot; en aye gitum me tiŋo alii. 6Co ducu ma i kin ajwagi gitwero camone; gibicamo i kabedo mo maleŋ; en gin maleŋ makato. 7Gitum me tiŋo alii rom ki gitum me bal, cikgi tye acel; ajwaka ma otimo kwede gin lakwany bal, en aye biterone. 8Dok ajwaka ma otyero gitum awaŋa pa ŋat mo bitero pyen me gitum awaŋa ma en otyero-ni. 9Gityer me moko kwon ducu ma gitedo i keno, ki mukene ma gitedo i cupuriya nyo i otako nyonyo, bibedo pa ajwaka ma otyero-ni. 10Gityer me moko kwon ducu, ma girubo ki moo, nyo ma noŋone, bibedo pa awobe pa Aron ducu; ŋat man bitero ma rom ki lawote.\n11“Man aye cik me gityer lakwecwiny ma ŋat mo bityero bot Rwot. 12Ka en tyero pi miyo pwoc, ci bityero, kacel ki gityer me pwoc, capat ma tobi pe iye ma girubo ki moo, capat marep ma tobi pe iye ma gireyo moo i komgi, ki capat ma tobi pe iye me moko kwon mapwotte ma girubo maber ki moo. 13En bityero bene capat me mugati ma girubo iye tobi kacel ki gitumme me gityer lakwecwiny. 14I kom magi en bityero capat acel ki i kom gityer acel acel obed gityer bot Rwot; meno bibedo pa ajwaka ma ocoro remo me gityer lakwecwiny. 15Riŋo me gitumme me gityer lakwecwiny pi miyo pwoc gibicamo i nino ma en otyero iye; en pe biweko mo doŋ nio odiko. 16Ento ka gityerre obedo gityer me cobo kwoŋ, nyo gityer mo ma iye opwoyo, gibicamo i nino ma en otyero iye, dok mudoŋŋe gitwero camo orwone. 17Ento riŋo mo me gitum mere ma odon i nino me adekke myero giwaŋ awaŋa ki mac. 18Ka gicamo riŋo mo me gitum mere me gityer lakwecwiny i nino me adekke, Lubaŋa pe bigamo ŋat ma otyero-ni, dok pe gibikwano ni en otyero gin mo, Bibedo gin me kwer: ŋat ma ocamo, bal bidok i wiye.\n19“Riŋo ma ogudo kom gin mo ma gikwero pe gibicamo; gibiwaŋone awaŋa ki mac. Jo ducu ma olonnye gitwero camo riŋo, 20ento ka ŋat mo ocamo riŋo me gityer lakwecwiny pa Rwot ma onoŋo en odoko keni, dano meno waŋe birwenyo woko ki i kin lutugi. 21Ka ŋat mo ogudo kom gin mo ma gikwero, kadi bed gin me kwer ma i kom dano, nyo lee ma gikwero, nyo kit gin mo-ni me kwer ma keni, ka dok camo kwede riŋo me gityer lakwecwiny pa Rwot, dano meno waŋe birwenyo woko ki i kin lutugi.”\n22Rwot owaco bot Moses ni, 23“Wac bot jo Icrael ni, Pe myero wucam kit dwolo ducu, kadi me twon, kadi me romo nyo me dyel. 24Dwolo geŋ lee ma oto kene, ki dwolo lee ma ŋuu omwodo gitwero tic kwede i yo mukene ducu, ento pe gibicamo kadi ki acel. 25Dano ducu ma ocamo dwolo lee mo ma gityero kwede gityer ma giwaŋo ki mac bot Rwot, wane birwenyo woko ki i kin lutugi. 26-Dok pe wubicamo remo gin mo ducu, kadi bed me winyo nyo me lee, ka ma wubedo iye ducu. 27Dano ma ocamo remo gin mo, waŋe birwenyo woko ki i kin lutugi.”\n28Rwot owaco bot Moses ni, 29“Wac bot jo Icrael ni, ŋat ma otyero gitumme me gityer lakwecwiny myero okel gityer mere ma okwanyo iye me amiya bot Rwot. Ki i kom gityer mere me lakwecwiny, 30en bikelo gire ki ciŋe gityer ma giwaŋo ki mac bot Rwot; en bikelo dwolo ki gok, wek gikwat gok obed gityer me akwata i nyim Rwot. 31Ajwaka biwaŋo dwolo i wi keno tyer, ento gok bibedo pa Aron ki awobene. 32Em malacuc wubimiyo bot ajwaka obed gityer mere ma oa ki i kom gitum me gityer lakwecwiny; 33ŋat ma i kin awobe pa Aron ma otyero remo me gityer lakwecwiny, ki dwolone, bitero em malacuc obed waŋ watte. 34Pien gok ma gikwato, ki em ma gityero, atyeko kwanyogi woko ki bot jo Icrael ki i kom gityergi me lakwecwiny, amiyogi bot ajwaka Aron ki bot awobene, ma myero jo Icrael gumi botgi dikdik. 35Man aye waŋ wat pa Aron ki pa awo bene ma a ki i kom gityer ma giwaŋo ki mac bot Rwot, ma yam gikwero obed megi i nino ma yam gikelogi wek guti bot Rwot macalo ajwagi. 36Rwot yam ociko ni jo Icrael gubed ka miyo botgi i kare ma yam giwirogi ki moo; man bibedo waŋ watgi matwal nio wa i kare pa likwayogi ducu.”\n37Man aye cik me gitum awaŋa, me gityer me moko kwon, me gitum me bal, me gitum me tiŋo alii, me keto ajwaka i dog tic, ki me gitum me gityer lakwecwiny, 38ma yam Rwot ociko ki Moses i wi got Cinai i nino ma yam ociko iye jo Icrael ni gukel gityer megi bot Rwot, i tim Cinai.


1 Jo Korint 6 ACO85 - Ka dano mo i kinwu tye ki lok mo - Bible Search\n1 Jo Korint 5 1 Jo Korint 7\n1 Jo Korint 6\nPido i nyim jo ma pe guye Yecu\n1Ka dano mo i kinwu tye ki lok mo i kom lawote, piŋo lewic pe make me pido ki dano-nu i nyim jo ma kitgi pe atir, ma ka pido kwede i nyim jo pa Lubaŋa? 2Pe wuŋeyo ni jo pa Lubaŋa aye ma biŋolo kop i kom dano me lobo? Ka wun kulu aye ma wubiŋolo kop i kom lobo, ci pe wuromo ŋolo kop mogo matitinone piwu kenwu? 3Pe wuŋeyo bene ni wan aye ma wabiŋolo kop i kom lumalaika? Ento kop ma mako kwo ma watye iye-ni kono? 4Ka ce wutye ki lok mogo me kwo ma watye iye-ni, piŋo wutero i nyim jo ma pigi pe tek bot jo muye Kricito? 5Awaco lok man wek lewic omakwu. Pe tye ŋat mo maryek i kinwu ma romo tyeko lok ma tye i kin omegine? 6Ma ka timo kit meno, nen, dano moni dok pido ki ominne kadi wa i nyim jo ma pe guye Kricito.\n7Ka wupido pido i komwu kekenwu kit meno, noŋo pe doŋ wupoto woko? Piŋo pe ber botwu me ciro gin marac? Bedo ber ka kono wuweko dano gubuyowu. 8Ma ka timo kit meno, wun kikomwu aye dok wulokke wudok ka timo dano marac, dok bene wubuyo kadi wa utmegiwu.\n9Pe wuŋeyo ni jo ma pe kitgi atir-ri, ker pa Lubaŋa pe bibedo megi? Pe wuwek gibwolwu; kadi lutim tim kwele, nyo jo ma woro cal jogi, ki lutim abor, nyo jo ma buto ki co wadgi, 10nyo lukwo, nyo luworo me jami, nyo lumero, nyo luyet dano, nyo luyak, ker pa Lubaŋa pe bibedo megi. 11Jo mogo i kinwu bene yam gubedo macalo jo meno. Ento wun doŋ gityeko lonyowu me bedo jo maleŋ, gityeko kwanowu ni wun jo ma kitwu atir pi nyiŋ Rwot Yecu Kricito ki piny Cwiny pa Lubaŋawa.\nWumi komwu oket deyo i kom Lubaŋa\n12-Ŋat mo biwacci, “Atwero timo jami ducu.” Ento meno pe nyuto ni jami ducu tye ki kony. “Atwero timo jami ducu,” ento pe abiye ni gin mo oloka adok opiine. 13Wuwacci, “Cam tye pi ic, ki ic bene pi cam.” Ento gin aryo-nu ducu Lubaŋa bityekogi woko. Kom pe tye pi tim kwele, ento tye pi Rwot, Rwot bene tye pi kom. 14Lubaŋa yam ocero Rwot woko ki i kin jo muto, en bicerowa woko bene pi twerone. 15Pe wuŋeyo ni komwu aye obedo dul kom Kricito? Nen myero ka akwanyo dul kom Kricito, aloko odoko dul kom malaya? Pe twerre! 16-Pe wuŋeyo ni dano ma ribbe ki malaya doko kom acel kwede? Pien “gin aryonu gibidoko kom acel,” macalo yam gicoyo. 17Ento ŋat ma ribbe ki Rwot, doko cwiny acel kwede. 18Wubol tim kwele woko. Bal mukene ducu ma dano timo tye woko, pe gudo kome; ento ŋat ma timo tim kwele balo kome kene. 19-Pe wuŋeyo ni komwu aye ot pa Cwiny Maleŋ ma bedo i iwu, ma Lubaŋa omiyo botwu? Wun pe wutye piwu kenwu; 20doŋ giwilowu awila ki wel. Pi meno myero wumi komwu oket deyo i kom Lubaŋa.


Matayo 7 ACO85 - “Pe wuŋol kop i kom jo mukene, wek wun - Bible Search\n1“Pe wuŋol kop i kom jo mukene, wek wun bene pe giŋol kop i komwu. 2-Pien kop ma wuŋolo-ni bene gibiŋolo i komwu, dok gin ma wupimo kwede jami, en aye doki gibipimo kwede jami botwu. 3Piŋo ineno cuŋ kal ma tye i waŋ omeru, ento dul yat ma tye i waŋi in kikomi pe ineno? 4Nyo itwero waco bot omeru niŋniŋ ni, ‘Wek akwany cuŋ kal ma tye i waŋi-ni woko’ kun in bene dul yat tye i waŋi? 5In lagoba, koŋ ikwoŋ kwanyo dul yat ma tye i waŋi-ni woko, ci miyo doŋ ineno piny maber me kwanyo cuŋ kal ma tye i waŋ omeru ca.\n6“Pe myero wunywak jami maleŋ ki jo ma pe guye Lubaŋa. Pien gibilokke gilwenyo i komwu. Man noŋo rom macalo bolo kidi mo me wel i nyim opego, ma gibinyono megi anyona ki tyengi woko-ni.\nWulegi ci gibimiyo botwu\n(Luka 11.9-13; 6.31)\n7“Wulegi, ci gibimiyo botwu; wuyeny, ci wubinoŋo; wudwoŋ doggola ci gibiyabo botwu. 8Pien dano ma lego gimiye, ki ŋat ma yenyo bene noŋo, ki ŋat ma dwoŋo doggola bene gibiyabo doggola bote. 9Aŋa i kinwu ma won latin, ma ka latinne olege ni omiye kwon, ci bimiye gweŋ? 10Nyo ka olege ni omiye rec, ci bimiye twol? 11Doŋ ka ce wun jo maraco wuŋeyo miyo mot mabeco bot litinowu, ci Wonwu ma tye i polo pe bimiyo jami mabeco makato ducu bot jo ma lege! 12-Kit gin ducu ma wumito ni dano gutim botwu, wun bene wutim botgi kit meno; pien man aye tyen lok me cik pa Moses ki me pwony pa lunebi.\n13“Wudony ki i doggola madiŋ, pien doggola ma tero dano i to lac, dok yone gipiro maber, dok jo ma donyo ki iye pol. 14Pien doggola ma tero dano i kwo diŋ, ki yone bene rac, dok jo ma noŋo yo meno ginok.\n15“Wugwokke i kom lunebi ma lugoba, ma gibino botwu ma gurukke woko calo romi, ento ki i cwinygi noŋo gitye calo orudi muwor. 16Wubiŋeyogi i kom kitgi. Gitwero pwono olok ki i kom yat okuto, nyo nyig oduro ki i kom yat tworo? 17Kit meno, yat maber nyako nyige mabeco, ento yat marac nyako nyige maraco. 18Yat maber pe twero nyako nyige maraco, ki yat marac bene pe twero nyako nyige mabeco. 19-Kit yat ducu ma pe nyako nyige mabeco gitoŋo ci gibolo woko i mac. 20-Kit meno wun bene wubiŋeyogi i kom kitgi.\nCakke con onoŋo pe aŋeyowu\n21“Pe dano ducu ma gilwoŋa ni, ‘Rwot, Rwot’ aye gibidonyo i ker me polo, ento ŋat ma tiyo gin ma Wora ma i polo mito. 22I nino meno jo mapol biwaco bota ni, ‘Rwot, Rwot, yam pe watito lok pa Lubaŋa i nyiŋi, dok pe waryemo cen maraco-gu woko ducu i nyiŋi? Yam pe watiyo tic mogo matek madito i nyiŋi?’ 23-Ci abituco botgi ka maleŋ ni, ‘Onoŋo pe aŋeyowu; wua woko ki bota, wun lutim gin maraco.’\n24“Dano acel acel ma winyo lokka ce tiyo, bibedo calo dano maryek, ma ogero ode i kom pata got. 25Kot ocwer, lalele omol matek, ci yamo okodo matek i kom ot meno oyeŋo, ento ot pe opoto, pien te gutine gikwinyo i kom pata. 26Ento dano acel acel ma winyo lokka ce pe tiyo bibedo calo dano ma lamiŋ ma ogero ode i kom kweyo. 27Kot ocwer, lalele omol matek, yamo okodo matek i kom ot oyeŋo, ci ot opoto woko; potone owinnye matek adada.”\nTwero ma Yecu obedo kwede\n28-I kare ma Yecu doŋ otyeko loko lok magi ducu, lwak guuro kit pwonnye matek, 29pien opwonyogi calo ŋat ma tye ki twero, pe macalo lupwony-cik.


Jo ma Gitimo Jami Maraco Mono Giromo Lokke?—Gin ma Lutino Myero Gunge\nDUL ME 25\nONONGO mono pe bedo ber ka dano ducu gitimo jami mabeco?— Ento pe tye ngat mo ma timo jami mabeco kare ducu. Tika ingeyo pingo i kine mukene wan ducu watimo jami maraco, kadi bed ni wamito timo jami mabeco?— Pien wan ducu kinywalowa ki bal. Ento jo mogo gitimo jami maraco mapol adada. Gidag jo mukene dok giwanogi akaka. Itamo ni giromo lokke ci gipwonnye gidoko jo mabeco?—\nNen kong laco ma tye i cal-li, ma tye ka gwoko bongi pa jo ma gitye ka celo Citefano ki got-ti. Luibru gilwonge ni Caulo, ento Luroma gilwonge ni Paulo. Cwinye yom ni kitye ka neko Citefano ma tye lapwonnye pa Lapwony Madit-ti. Kong wanenu pingo Caulo otimo jami maraco kit man.\nCaulo onongo tye lamemba me dul dini pa Lujudaya ma kilwongogi ni Luparicayo. Luparicayo onongo gitye ki Lok pa Lubanga, ento giketo cwinygi tutwalle i pwony pa lutela dinigi mogo. Man oweko Caulo obedo ka timo jami maraco.\nI kare ma kimako Citefano i Jerucalem, Caulo onongo tye kunnu. Gitero Citefano i kot, ka ma lungolkoppe mogo onongo gitye Luparicayo. Kadi bed kiwaco jami maraco i kom Citefano, en pe obedo lwor. En oloko ki tekcwiny dok omiyo caden maber i kom Jehovah ki Yecu bot lungolkop-pi.\nEnto lungolkop magi onongo pe gimaro gin ma guwinyo. Gin onongo dong gingeyo lok mapol madok i kom Yecu. Guweko kineko Yecu i kare manok mukato angec ma peya gin man otimme! Ento lacen, Jehovah oweko Yecu odok i polo. Ma ka loko kitgi, lungolkop magi gubedo ka lweny i kom lupwonnye pa Yecu.\nLungolkop magi gumako Citefano ci gutere i nge gang. Gugoye malit adada wa i ngom ka gucele ki got. Dok Caulo onongo tye kunnu kit ma itye ka nenone i cal-li. En otamo ni pore me neko Citefano.\nPingo Caulo otamo ni pore me neko Citefano?\nIngeyo pingo Caulo otamo kumeno?— Caulo onongo obedo Laparicayo wa i kare meno, dok en onongo ye ni pwony pa Luparicayo duc tye atir. En onongo neno Luparicayo calo jo ma gitye lanen maber, pi meno en olubo kitgi.—Tic pa Lukwena 7:54-60.\nNgo ma Caulo otimo i kare ma kineko Citefano?— En otemo tyeko lupwonnye pa Yecu mukene-ni woko! En onongo cito wa i gangigi ci ywayo co ki mon tektek. I ngeye, tweyogi i buc. Lupwonnye mapol guringo woko ki i Jerucalem, ento pe guweko tito kwena i kom Yecu.—Tic pa Lukwena 8:1-4.\nMan omedo adage pa Caulo ameda i kom lupwonnye pa Yecu. Pi meno en ocito bot Lalamdog Madit Kayapa wek enong twero me mako Lukricitayo ma gitye i Damaciko. Caulo onongo mito ni ekelgi i Jerucalem macalo lumabuc wek kiminigi pwod. Ento i kare ma en tye ka cito i Damaciko, gin mo me aura adada otimme.\nNga ma tye ka lok bot Caulo-ni, dok En ocwalo Caulo ni otim gin ango?\nDero oryeny ki i polo, ci dwan mo owacci: ‘Caulo, Caulo, pingo itye ka una?’ Yecu aye onongo tye ka lok ki i polo! Derone oryeny ma oneko wang Caulo woko, dok jo ma guwoto kwede aye gupeye ki cinge gutere i Damaciko.\nI nge nino adek, Yecu onen i wang lek bot lapwonnye mo ma nyinge Anania i Damaciko. Yecu owacci Anania olim Caulo, oyab wange, dok bene olok kwede. Caulo ojolo lok me ada madok i kom Yecu i kare ma Anania oloko kwede. I ngeye ocako neno piny. Kit me kwone ducu olokke, ci en odoko latic ma lagen pa Lubanga.—Tic pa Lukwena 9:1-22.\nDong iniang pingo Caulo onongo timo jami maraco?— Pien ni kipwonye ki jami ma pe tye kakare. En obedo ka lubo kor jo ma pe gin lugen bot Lubanga. Dok en onongo tye i dul pa jo mo ma gitero tam pa dano calo gin ma pire tek loyo Lok pa Lubanga. Ento pingo Caulo oloko kwone ci ocako timo jami mabeco, kadi bed ni Luparicayo mukene-ni onongo pud gimedde ki lweny i kom Lubanga?— Pien Caulo onongo pe dag lok me ada. Pi meno, i kare ma kinyuto bote gin matir, en onongo tye atera me lubone.\nTika ingeyo kit ma kicako lwongo kwede ki Caulo?— Kicako lwonge ni lakwena Paulo, lakwena pa Yecu. Wi myero opo ni Paulo ocoyo bukke mapol me Baibul makato ngat mo keken.\nTye dano mapol ma gitye calo Caulo ma giromo lokke. Ento man pe yot pien tye ngat mo ma tye ka tic matek adada ma weko dano gitimo jami maraco. Tika ingeyo ngat meno?— Yecu oloko i kome i kare ma Yecu onen bot Caulo i yo ma cito Damaciko. Ki i yo, Yecu oloko ki Caulo ki i polo kun wacci: ‘Abiori me yabo wang dano wek gua woko ki i colpiny, gubed i ceng, gua woko ki i te twer pa Catan, gulokke bot Lubanga.’—Tic pa Lukwena 26:17, 18.\nCatan Larac-ci aye tye ka temme wek dano ducu gutim jami maraco. Tika inongo tek tutwal i kine mukene me timo gin matir?— Wan ducu wanongo tek. Catan weko timo gin matir doko tek. Ento tye tyen lok mukene mumiyo kare ducu timo gin matir tek. Tika i ngeyo tyen lok meno?— Pien kinywalowa ki bal.\nEn bal meno aye weko timo gin marac bedo yot botwa loyo timo gin matir. Pi meno, ngo ma mitte ni wan myero watim?— Omyero wayelle me timo gin matir. Ka watimo meno, waromo bedo ki gen ni Yecu ma marowa-ni bikonyowa.\nI kare ma Yecu tye i ngom kany, en onyutu ni emaro jo ma gutimo jami maraco ento guloko kwogi. En oniang kit ma onongo tek kwede botgi me loko kwogi. Me laporre, onongo tye mon mogo ma gudonyo i tim me buto ki co mapol. Man kono ada obedo tim marac. Baibul lwongo mon magi ni malaya.\nPingo Yecu oweko bal pa dako man ma otimo jami maraco-ni?\nI kare ma dako mo ma malaya owinyo ni Yecu tye i ot pa Laparicayo mo, en obino bote. En oonyo mo i tyen Yecu ci odunyo pig wange ma oton i tyen Yecu-ni ki yer wiye. En ongut i kom balle mumiyo Yecu oweko balle. Ento Luparicayo gutamo ni onongo pe myero kiwek balle.—Luka 7:36-50.\nIngeyo ngo ma Yecu owaco bot Luparicayo mogo?— En owaccigi ni: ‘Mon ma malaya bikwongo donyo i ker pa Lubanga wiati botwu.’ (Matayo 21:31) Yecu owaco lok man pien malaya magi guketo niye i kome, dok guloko kwogi marac-ci. Ento Luparicayo gumedde ameda ki timo jami maraco i kom lupwonnye pa Yecu.\nPi meno ka Baibul nyutu ni gin ma watye ka timone rac, omyero wabed atera me lokke. Dok ka wapwonyo gin ma Jehovah mito ni watim, ci omyero wabed ki miti me timone. I ngeye, cwiny Jehovah bibedo yom i komwa dok biminiwa kwo ma pe tum.\nMe konyowa wek pe watim gin marac, kong wakwan kacel Jabuli 119:9-11; Carolok 3:5-7; ki 12:15.\nWINY LOK PA LUBANGA WEK IBED KWO NAKANAKA\nNgo ma Myero Watim me Yomo Cwiny Lubanga?\nTye jami mogo ma en dag, ki jami mukene ma en maro.


Esta 3 ACO85 - Lacen ki i ŋe meno kabaka Akacwero omiyo - Bible Search\nEsta 2 Esta 4\nAman opiro lok me neko Lujudaya\n1Lacen ki i ŋe meno kabaka Akacwero omiyo dit ki Aman ma jo Agag, wod pa Amedata, omedo rwomme omiye tic me loyo rwodi ducu ma i te locce. 2Doŋ lutic pa kabaka ma gitiyo tic i te locce gikulle piny giworo Aman, pien kabaka onoŋo ociko kumeno. Ento Mordekai pe okulle piny pi wore. 3Ci lutic ma gitiyo i te loc pa kabaka gupenyo Mordekai ni, “Piŋo ituro cik pa kabaka?” 4Gubedo ka lok bote nino ki nino ento en pe owinyo, mumiyo gucako tito bot Aman me neno ka en twero ye ni Mordekai otim kumeno, pien Mordekai onoŋo otito botgi ni en Lajudaya. 5Ka Aman oneno ni Mordekai pe kulle piny pi wore, kiniga ocako make mada. 6Ento pe omito ni enek Mordekai kene; macalo doŋ oniaŋ ni Mordekai Lajudaya, omito ni enoŋ yo me neko Lujudaya ducu ma i te loc pa kabaka Akacwero.\n7I dwe mukwoŋo, ma en aye dwe me Nican, i mwaka me apar wiye aryo me loc pa kabaka Akacwero, gicako bolo kwir ma gilwoŋo ni Pur i nyim Aman nino ki nino, Gibedo ka bolone dwe ki dwe, nio ka ogik i kom dwe me apar wiye aryo, ma en aye dwe me Adar. 8Ci Aman ocako tito bot kabaka Akacwero ni, “Tye rok mo ma guket woko ata i kin rok mu kene mapatpat ma i dul lobo ducu ma i te kerri. Cikgi pat ki cik pa rok mukene ducu, dok pe gigwoko cikki, in kabaka; doŋ kony mo pe boti me weko ni jo meno gubedi. 9Ka kabaka oye, myero oket cik me tyekogi woko, ci abiculo talanta alip apar me ryal bot jo ma giloyo tic pa kabaka, wek guket i ot kano lim pa kabaka.” 10Ci kabaka owoto agit ki i ciŋe, omiyo bot Aman ma jo Agag, wod pa Amedata, lamerok pa Lujudaya. 11Ci kabaka owaco bot Aman ni, “Lim ducu gibimini, ki rok meno bene, wek iti kwedgi kit ma ii mito.”\n12Gicako lwoŋo lukaran pa kabaka i nino dwe apar wiye adek me dwe mukwoŋo, ci gucako coyo cik kitmacalo Aman ociko ducu bot luloyo madoŋo pa kabaka, ki bot lulo dul lobo mapatpat ducu, ki bot rwodi ma loyo rok mapatpat ducu, kun onoŋo gicoyo bot jo me dul lobo acel acel ki kit nukuta ma jo kunnu giŋeyo, ki i leb mapatpat ma oporo rok mapatpat ducu. Gicoyo i nyiŋ kabaka Akacwero, ci gimwono kun gidiyo agit pa kabaka i kom odok. 13Gimiyo luter-waraga guriŋo ki waraga i dul lobo ducu ma i te loc pa kabaka ni myero ginek, gityek dok gijwer Lujudaya wo ko ducu, jo matino ki madoŋo, mon wa litino, i nino acel keken, i nino dwe apar wiye adek me dwe me apar wiye aryo, ma en aye dwe me Adar, ci giyak jamigi woko bene. 14Gipoko kopi me waraga meno i dul lobo acel acel me yeko lok man doŋ obed macalo cik, wek rok ducu gubed ma guterre pi nino meno. 15Luterwaraga guriŋo oyotoyot mada pi cik pa kabaka, dok cik meno gimiyo oŋene i gaŋ madit me Cuca bene, Aman ki kabaka gubedo megi piny ka mat, ento jo ma tye i gaŋ me Cuca gubedo ka cabbe megi acaba.